הוועדה המסדרת, כנסת 21, פרוטוקול מספר 21, 2019-09-09 10:30

מכלוף מיקי זוהר: אני מתכבד לפתוח את ישיבת הוועדה המסדרת.

מכלוף מיקי זוהר: לפנינו בקשת הממשלה להקדמת הדיון בהצעת חוק הבחירות לכנסת (תיקון מס' 73) (תיעוד חזותי או קולי בקלפיות), התשע"ט-2019 לפני קריאה ראשונה.

מכלוף מיקי זוהר: התבשרנו לפני מספר דקות שליברמן מתכוון להתנגד לחוק.

עודד פורר: אני מבקש הצעה לסדר.

מכלוף מיקי זוהר: אני אשמע אותה.

מכלוף מיקי זוהר: מי שחשב שזה ימנע מאתנו לקדם את החוק, טועה.

מכלוף מיקי זוהר: החוק התקדם ואנחנו נראה במו עינינו מי פועל להגדלת כוחה של הרשימה המשותפת.

אוסאמה סעדי: מה זה קשור?

אוסאמה סעדי: תפסיק להסית.

קריאה: מה עם הרחבת הממשלה?

קריאה: אתה לא מכניס את זה גם.

קריאה: מה עם הרחבת הממשלה והרחבת הגירעון, אתה לא מכניס את זה גם?

אוסאמה סעדי: תפסיק להסית.

אוסאמה סעדי: מי גונב את הבחירות?

אוסאמה סעדי: אתם גונבים את הבחירות.

מכלוף מיקי זוהר: אני קורא אותך לסדר.

אוסנת הילה מארק: מה מפריע שיהיו מצלמות?

אוסנת הילה מארק: מה מפריע?

מכלוף מיקי זוהר: אני קורא אותך לסדר פעם ראשונה, אני אוציא אותך מהאולם.

פנינה תמנו: אתה מתחיל עם פופוליזם ואז אתה רוצה סדר בוועדה.

אוסנת הילה מארק: למה?

אוסנת הילה מארק: אתם לא פופוליסטיים?

מכלוף מיקי זוהר: אני קורא אותך לסדר בפעם ראשונה חברת הכנסת פנינה תמנו שטה.

מכלוף מיקי זוהר: מי שיפריע לי יצא.

פנינה תמנו: ביזיון.

מיכל (מיקי) חיימוביץ': ישר שיסוי, ישר שנאה.

אוסנת הילה מארק: אבירי החוק לא רוצים שיהיו פה בחירות הוגנות.

אוסאמה סעדי: עשר שנים אתם מנצחים בבחירות.

אוסאמה סעדי: לא גונבים לכם את הבחירות.

אוסאמה סעדי: עכשיו כשאתם רואים שעומדים - - - בבחירות, פוגעים לנו בבחירות.

אוסאמה סעדי: איפה הייתם עשר שנים?

אוסאמה סעדי: שר המשפטים, איפה היית עשר שנים?

אוסנת הילה מארק: מה הבעיה?

מכלוף מיקי זוהר: אני ממשיך.

מכלוף מיקי זוהר: מבחינתנו, במהלך מערכת הבחירות האחרונה השתדלנו למנוע כמה שיותר זיופים.

מכלוף מיקי זוהר: בתום מערכת הבחירות העברנו לשופט - - -

אוסאמה סעדי: איפה היו זיופים?

אוסאמה סעדי: תגיד לנו, דבר עובדות.

מכלוף מיקי זוהר: אני קורא אותך לסדר בפעם השנייה.

אוסאמה סעדי: הזיוף היחיד שהיה זה ב - - - שהליכוד קיבל 350 קולות שנפסלו בבית משפט.

מכלוף מיקי זוהר: אני לא רוצה לקרוא אותך לסדר בפעם השלישית, אתה גורר אותי לשם.

אוסאמה סעדי: תגיד לוועדה איפה היו זיופים.

אוסאמה סעדי: תביא עובדות.

מכלוף מיקי זוהר: עברנו 140 קלפיות לבדיקת יושב-ראש ועדת הבחירות מלצר.

מכלוף מיקי זוהר: לולא היו לנו מצלמות שיכולות לתעד את אותם 140 קלפיות, מה שהיה קורה זה שבל"ד לא הייתה עוברת את אחוז החסימה.

פנינה תמנו: אני אזכיר לך שלאחר הבדיקה גילו שהזיופים היו לטובת הליכוד.

אוסאמה סעדי: זה לא נכון, תפסיק להסית.

אוסאמה סעדי: אתה יודע שזה לא נכון.

אוסאמה סעדי: למה אתה מסית תביא עובדות.

מכלוף מיקי זוהר: אני מבקש ממך לצאת החוצה , אתה מפריע לדיון.

מכלוף מיקי זוהר: נא לצאת מהדיון

פנינה תמנו: אדוני היושב-ראש, אתה מדבר כאילו אתה הקוזק הנגזל.

פנינה תמנו: הבדיקה העלתה שזה היה הטיה לכיוון הליכוד.

אוסאמה סעדי: - - -

מכלוף מיקי זוהר: אני לא מתכוון לאפשר לכם לרמות גם בבחירות הללו.

מיכל (מיקי) חיימוביץ': איך אתה לא מתבייש?

מיכל (מיקי) חיימוביץ': די.

מכלוף מיקי זוהר: זיהינו שאם היינו מצליחים להוכיח את אותם 140 קלפיות, הימין החדש כן היה עובר את אחוז החסימה.

יעל גרמן: זה קשקוש.

תמר זנדברג: תתבייש לך, על מה אתה מדבר?

תמר זנדברג: זה לא נכון.

פנינה תמנו: נקבע שהטיות לזיופים היו לטובת הליכוד.

פנינה תמנו: תפסיק להיות הקוזק הנגזל.

מכלוף מיקי זוהר: חברת הכנסת זנדברג אני קורא אותך לסדר פעם ראשונה.

מכלוף מיקי זוהר: גם חברת תמנו שטה אני קורא לסדר בפעם הראשונה.

מכלוף מיקי זוהר: לא להפריע לי בדברי.

אברהם (אבי) ניסנקורן: אנחנו נתלונן - - -

מכלוף מיקי זוהר: קורא אותך לסדר פעם ראשונה.

אברהם (אבי) ניסנקורן: אני אומר לך, בסיום הישיבה הזו אני הולך להתלונן ליו"ר הכנסת עליך, על הצורה שאתה מתנהל.

מכלוף מיקי זוהר: בסדר גמור.

מכלוף מיקי זוהר: תעשה מה שאתה מבין.

מכלוף מיקי זוהר: אני קורא אותך לסדר פעם שניה.

מכלוף מיקי זוהר: אני מודה לך על התלונה וכולי חיל ורעדה ממנה.

אברהם (אבי) ניסנקורן: פעם אחת צריך לשים סוף להתנהגות שלך.

מכלוף מיקי זוהר: אני אקרא אותך לסדר פעם שלישית?

מכלוף מיקי זוהר: ככה יהיה לי שקט בדיון.

מכלוף מיקי זוהר: מהרגע שזיהינו שתוצאות הבחירות היו יכולות להיות שונות לחלוטין - - -

יעל גרמן: במה שונות?

יעל גרמן: ניצחתם.

פנינה תמנו: כל החודש שהיינו בכנסת דברת על חסינות ולא על מצלמות.

מכלוף מיקי זוהר: מרגע שזיהינו שתוצאות הבחירות היו יכולות להיות שונות ביקשנו מהשופט מלצר פעם אחר פעם להגיע אתנו להבנה בנוגע למצלמות, ללא הצלחה.

מכלוף מיקי זוהר: הבנו שאם יהיה לנו את הכלי הזה, נוכל להבטיח את טוהר הבחירות, שיהיו תוצאות אמת.

מכלוף מיקי זוהר: זה הכול כשאני שומע את הזדעקות השמאל בגין העניין הזה, אני יכול להבין אותו.

מכלוף מיקי זוהר: יש לו תכנית להסתמך על הרשימה הערבית להקים ממשלה, זה בסדר.

מכלוף מיקי זוהר: אבל ליברמן?

מכלוף מיקי זוהר: ליברמן מחליט להתנגד לחוק הזה?

מכלוף מיקי זוהר: הוא העלה את איחוד החסימה והביא לאיחוד הרשימה המשותפת.

מכלוף מיקי זוהר: כפה את פיזור הכנסת והביא לאיחוד מחודש של הרשימה המשותפת.

מכלוף מיקי זוהר: עכשיו יצביע נגד חוק המצלמות שיחזק את הרשימה המשותפת?

מכלוף מיקי זוהר: אתם השתגעתם?

מכלוף מיקי זוהר: הכול בשם השנאה לנתניהו והפגיעה בימין?

מכלוף מיקי זוהר: אין לך גבול איווט ליברמן?

מכלוף מיקי זוהר: אופורטוניזם במיטבו.

עפר שלח: תגמור את הנאום מהר כי תכף יורד החוק.

פנינה תמנו: האדמה בוערת מתחת לרגלים ואתה מתנהג כמו קוזק נגזל.

מכלוף מיקי זוהר: זה אירוע הרבה יותר גדול ממה שאתם חושבים.

מכלוף מיקי זוהר: היום הכנסת חושפת את השמאל במערומיו.

מכלוף מיקי זוהר: על מי הוא נשען כדי לנצח את הבחירות.

מכלוף מיקי זוהר: דבר לא פחות חמור קרה, ליברמן, אחרי שחתם על הסכם עודפים עם גנץ, היום רשמית הטביע את החותם הסופי שהוא חלק בלתי נפרד מהשמאל הישראלי, אלא אם ישנה את דעתו, יבוא ויצביע בעד החוק ויוכיח שמילה שלו היא מילה.

עודד פורר: אדוני, ביקשתי הצעה לסדר.

מכלוף מיקי זוהר: ברשות

מכלוף מיקי זוהר: כם נעבור לדיון.

מכלוף מיקי זוהר: בהמשך למה שאמרתי, אני רוצה שידבר שר המשפטים שכיבד אותנו היום בנוכחותו כדי להציג את החוק החשוב הזה.

מכלוף מיקי זוהר: זה לא דבר מובן מאליו.

תמר זנדברג: זה מבייש אותי.

מכלוף מיקי זוהר: אני מבקש להפסיק את ההפרעות.

מכלוף מיקי זוהר: אני לא רוצה לקרוא לסדר פעם נוספת כי אני אוציא אנשים מהאולם.

יעל גרמן: לא כדאי לשמוע את ההצעה לסדר קודם?

מכלוף מיקי זוהר: אחרי ששר המשפטים ידבר נשמע את ההצעה לסדר.

תמר זנדברג: בואו נצביע, שמענו את החוק.

מכלוף מיקי זוהר: שר המשפטים יציג את הצעת החוק.

מכלוף מיקי זוהר: אני מבקש שלא תהיינה הפרעות אני אקרא לסדר למי שיפריע.

אמיר אוחנה: שלום, בוקר טוב.

אמיר אוחנה: כבוד לי, אדוני יושב-ראש הוועדה לכבד את הוועדה ואת הכנסת הנכבדה ולא לכבד את הקבר של הרוצח יאסר ערפאת.

תמר זנדברג: ללקק את הנעלים של ביבי.

אמיר אוחנה: את הקבר של יאסר ערפאת, שאת כיבדת תמר זנדברג.

אמיר אוחנה: אני רוצה להזכיר שהדיון הזה הוא לא על החוק ולא על המהות שלו, אלא על בקשת הממשלה להקדים את הדיון בחוק.

אמיר אוחנה: בכל זאת כמה מילים.

אמיר אוחנה: סברנו שאין צורך, שפשוט והגיוני מאוד שכל מה שהמפקח יכול לתפוס בחושיו, כלומר לראות בעיניו או לשמוע באזניו, הוא יכול גם לתעד, לצלם.

אמיר אוחנה: מה טוב מזה לטוהר הבחירות?

אמיר אוחנה: מה טוב בזה בשביל שקיפות, בשביל שהבחירות תשקפנה נאמנה את דין הבוחר.

אמיר אוחנה: חשב יושב-ראש ועדת הבחירות אחרת ונתן את החלטתו וכך הגענו עד הלום.

אמיר אוחנה: אמרו, צריך חוק.

אמיר אוחנה: אמרנו מאה אחוז, הנה חוק.

אמיר אוחנה: עכשיו באים ואומרים לנו, צריך חוק אבל אחרי הבחירות, לא עכשיו.

אמיר אוחנה: כלומר, אתם רשאים לסגור את דלת האורווה, אבל רק אחרי שכל הסוסים ברחו ממנה.

אמיר אוחנה: אתם רשאים לעלות על הרכבת, אבל רק אחרי שהיא כבר יצאה מהתחנה.

אמיר אוחנה: אנחנו אומרים, אם חבר הכנסת סעדי, שיצא ועדין לא חזר, טוען שהזיופים הם בעד הליכוד, אדרבה, הייתי מצפה מחבר הכנסת סעדי לתמוך בחוק.

אמיר אוחנה: להגיד שהם תומכים במצלמות כי המצלמות לא מוגבלות לפי החוק הזה לא למגזר מסוים ולא לקלפיות מסוימות, אלא למפקחים כולם, לקלפיות כולם.

אמיר אוחנה: יש שוויון מלא בעניין הזה.

אמיר אוחנה: מצלמה, אם אוחז בה איש ליכוד או איש רשימה משותפת איננה יודעת לסנן זיופים כאלה או זיופים לטובת אלה.

אמיר אוחנה: היא מתעדת, מצלמת כמו שהמצלמות הרבות שמצלמות אותנו כרגע לא יודעות לסנן את מה שנאמר באולם.

אמיר אוחנה: הן מתעדות את מה שקורה באולם?

אמיר אוחנה: זה מה שחשבנו שכל אדם הגון, כל דמוקרט הגון שרוצה להגשים את הדמוקרטיה, צריך לתמוך בו.

אמיר אוחנה: לצערנו, נראה את זה בדיונים בהמשך גם במליאה וגם בוועדות, יש כאלה שסבורים אחרת.

אמיר אוחנה: אנחנו נשמע ונדון גם על זה.

אמיר אוחנה: אבל מי שמחליט בסופו של דבר זו הכנסת.

אמיר אוחנה: הכנסת הזו, עם 120 חבריה תחליט ברוב או לא תחליט ברוב, לקבל או לא לקבל את הצעת החוק הזו, שמגשימה את טוהר הבחירות.

אמיר אוחנה: מי שמצביע נגד החוק הזה, הוא או זייפן או נהנה מהזיופים.

אמיר אוחנה: תודה אדוני.

מכלוף מיקי זוהר: הצעה לסדר של חבר הכנסת עודד פורר

עודד פורר: תודה רבה אדוני.

עודד פורר: שמעתי את דבריך וחייבים לדייק אותם.

עודד פורר: ראשית, אנחנו בעד צילום הקלפיות.

עודד פורר: כל הקלפיות.

עודד פורר: באופן מסודר, הגון שקוף.

עודד פורר: אבל אי אפשר לתת לחתול לשמור על השמנת.

עודד פורר: החוק הזה שהנחתם, בסופו של דבר מנסה לייצר מצב שבו ראש הממשלה יהיה גם השוער וגם זה שבועט את הפנדל ואת זה אי אפשר לעשות.

עודד פורר: מי שצריך לפקח, מתחילת הדרך, לפחות לשיטתנו, זו ועדת הבחירות המרכזית שיודעת להציב מצלמות ביותר קלפיות ממה שאתם תדעו להציב.

עודד פורר: ראש המפלגה קיבל החלטה מנהיגותית עם אחריות לאומית, שלא לאפשר לכם לפוצץ את הבחירות באופן שבו אתם רוצים.

עודד פורר: אנחנו מבינים מה המטרה שלכם בתהליך הזה.

עודד פורר: אם אתם באמת רוצים בחירות שקופות ואני בעד בחירות שקופות, אז מה שצריך להיות מצולם זה כל הקלפיות, גם במגזר הערבי וגם במגזר החרדי וגם בכלל המגזרים, כולל קלפיות בתל-אביב, בבאר שבע, בכל המגזרים.

עודד פורר: מי שתצלם זו ועדת הבחירות המרכזית, גם בשם השוויון.

עודד פורר: מה לעשות, אתם סיעה עם תקציב גדול, עם יכולות לקחת הלוואות מאוד גדולות ולפרוש מצלמות ולקנות מצלמות.

עודד פורר: מצלמות הגוף שאתם אפשר לצלם ולתעד את כל התהליך הזה צריכות להיות בידי בן אדם אחד.

עודד פורר: אני ראיתי לא סרטון אחד ולא שניים שהליכוד ערכו, כולל החלפת פרצופים, כדי לשוות כאילו מישהו יושב עם משיהו.

עודד פורר: ראינו את זה, זה נעשה, אני לא סומך עליכם, גם לגבי הסרטונים שתצלמו או לא תצלמו.

עודד פורר: אני סומך על יושב-ראש ועדת הבחירות המרכזית, על השופט מלצר, על חברי ועדת הבחירות המרכזית.

עודד פורר: אגב, אחד מהם, סגן יושב-ראש ועדת הבחירות משלכם, אומר שהתכנית שהציג מלצר היא תכנית טובה.

עודד פורר: לגבי העניין עצמו, אנחנו נדרוש ככל שזה יתקדם, אפשר להצביע בעד החוק הזה , אפשר להצביע בעד הפטור מחובת הנחה.

עודד פורר: אתה יושב-ראש סיעת הליכוד, תצהיר בבקשה לפרוטוקול - - -

תמר זנדברג: למה צריך חוק?

מכלוף מיקי זוהר: לא להפריע לחבר הכנסת פורר לדבר.

עודד פורר: כמי שהוא יושב-ראש סיעת הליכוד בפועל.

מכלוף מיקי זוהר: אולי בעתיד.

עודד פורר: מישהו צריך להיות יושב-ראש הסיעה.

מכלוף מיקי זוהר: כרגע זה ראש הממשלה נתניהו.

עודד פורר: אז בבקשה, אם רוצים להעביר את החוק הזה אפשר להעביר אותו מהר.

עודד פורר: תגיד שאתה מצהיר לפרוטוקול שתתמוך ותתחייב לתמוך בהסתייגות שלנו שתוגש כשהעניין יגיע לחקיקה ותקבע שמי שיכול להציב את המצלמות זו רק ועדת הבחירות ורק היא זו שתתעד ורק היא זו שתוכל לפקח, אז בשמחה נוכל להמשיך בהליך החקיקה.

אמיר אוחנה: מסכימים על החוק, אבל על ירח.

עודד פורר: ככל שלא תאפשר את זה.

עודד פורר: ברור לחלוטין שמה שאתם מנסים לעשות זה לפוצץ את מערכת הבחירות הזו ולגנוב אותה.

מכלוף מיקי זוהר: אני רוצה לענות לך כדי שתוכל לצאת ולהתייעץ.

מכלוף מיקי זוהר: הליך החקיקה בידיים שלכם, כי אתם הגורם היחיד שיכול לשנות את דעתו.

מכלוף מיקי זוהר: הרשימה הערבית תמשיך להתנגד, כחול לבן תמשיך להתנגד, מרצ ימשיכו להתנגד, גם המחנה הדמוקרטי ימשיכו להתנגד.

מכלוף מיקי זוהר: אתם היחידים שיכולים עוד לשנות את עמדתכם.

עודד פורר: עמדתנו ברורה.

עודד פורר: היא לא השתנתה.

מכלוף מיקי זוהר: ברגע שאתם יכולים להחליט אם החקיקה הזאת עוברת או לא עוברת, יש לכם אפשרות להצביע בעד פטור מחובת הנחה.

עודד פורר: אם תתחייב להסתייגות, נצביע בעד.

מכלוף מיקי זוהר: יש לכם אפשרות להצביע בעד פטור מחובת הנחה, לאחר מכן, כשזה יגיע למליאה אפשר לנהל משא ומתן על ההמשך ואפשר במהלך החקיקה בין שנייה ושלישית לעשות בו שינויים ככל שניתן.

מכלוף מיקי זוהר: לכן יש לכם את האפשרות.

עודד פורר: תתחייב עכשיו לקבל את ההסתייגות, אם אתה באמת רוצה להעביר את החוק ואם אתה באמת רוצה שקיפות.

מכלוף מיקי זוהר: אני יכול להתחייב לך שאני רוצה לוודא שתוצאות הבחירות תהיינה מדויקות.

עודד פורר: אם תתחייב שוועדת הבחירות היא זו שתפקח, אנחנו נלך אתך.

מכלוף מיקי זוהר: חבר הכנסת פורר, אני יכול להתחייב לך שאני רוצה שתוצאות הבחירות יהיו מדויקות, במיוחד בתוך המגזר הערבי.

מכלוף מיקי זוהר: זה מה שאני יכול להתחייב לך.

יוליה מלינובסקי: - - - שאתם תומכים בהסתייגות.

עודד פורר: אני סומך יותר על השופט מלצר מאשר על ראש הממשלה נתניהו בפיקוח על הבחירות.

מכלוף מיקי זוהר: אני יודע שהחוק הזה מטריד אתכם אבל זו דמוקרטיה ובדמוקרטיה מותר לכל צד לבחור אחרת.

יוליה מלינובסקי: שיהיה ברור, הצבעה בעד פטור מחובת הנחה תלויה בהסכמה בהסתייגות.

מכלוף מיקי זוהר: הבנתי, תצביעו נגד, תפילו את החוק.

אוסנת הילה מארק: זה מצוין.

אוסנת הילה מארק: תצביעו נגד, זה מצוין.

אוסנת הילה מארק: כך כל הציבור יבין באיזה צד של המפה אתם נמצאים.

מכלוף מיקי זוהר: תפילו את החוק, זה בסדר גמור.

מכלוף מיקי זוהר: זו זכותכם הדמוקרטית.

אוסנת הילה מארק: כבר לא תישארו מגומגמים, תהיו מאוד ברורים.

מכלוף מיקי זוהר: חבר הכנסת טיבי, חשוב שתאמר את דברך.

מכלוף מיקי זוהר: החוק הזה בסופו של דבר פועל הרבה נגדו והוא רוצה לומר כמה דברים.

עודד פורר: אדוני לא סיימתי, סוגיה אחרונה, דבר אחד נוסף שיהיה ברור, אני לא יודע אם היועצים המשפטיים התייחסו לזה.

עודד פורר: מישהו שהוא פעיל מפלגה יושב בקלפי עם מצלמה שמקליטה ומצלמת, מצלם את הפנים ותעודת הזהות, באותו רגע הוא מקים מאגר דומה למאגר הביומטרי.

עודד פורר: המאגר הזה לא מאובטח, לא נמצא בידי גוף ממלכתי אלא נמצא בידי פעיל של מפלגה כלשהי שאני לא יודע איזה שימוש הוא יעשה בזה.

מכלוף מיקי זוהר: הטיעון שהעלית הוא טיעון ענייני שטוב שיעלה בדיון בחוק בקריאה שניה ושלישית.

מכלוף מיקי זוהר: אבל אתה מעלה אותו עכשיו כאילו אתה עכשיו מחפש סיבות להצדיק את ההתנגדות שלך.

עודד פורר: תתחייב שמי שיהיה אחראי על זה זו ועדת הבחירות המרכזית ולא אתה.

עודד פורר: אתה רוצה להיות המפקח על הבחירות?

מכלוף מיקי זוהר: ההתנגדות שלכם נובעת מהסיבה שאתם רוצים להפיל את הימין בראשות נתניהו.

מכלוף מיקי זוהר: תגידו את האמת.

עודד פורר: אתה רוצה להיות המפקח על הבחירות?

עודד פורר: אתה לא יכול להיות יושב-ראש ועדת הבחירות המרכזית.

עודד פורר: אם נתניהו יושב-ראש ועדת הבחירות המרכזית, אתם והכנסת תפקחו.

אוסנת הילה מארק: זה טוב שהם יפילו את החוק, הם עכשיו יבהירו לציבור באיזה צד בדיוק של המפה הם נמצאים.

עודד פורר: אנחנו בצד של מדינת ישראל ויודעים לקבל החלטות שנוגעות - - -

מכלוף מיקי זוהר: חבר הכנסת טיבי בבקשה.

אחמד טיבי: תודה רבה אדוני.

אחמד טיבי: הרשימה המשותפת תמיד אמרה שאנחנו בעד הליך הוגן של בחירות עם ניקיון כפים, בלי זיופים, אנחנו רוצים בחירות אמת.

אחמד טיבי: כך היה גם בבחירות האחרונות, כאשר שיעור ההצבעה בקרב הציבור הערבי ירד מתחת ל-50%.

אחמד טיבי: יש מקומות בהם שיעור ההצבעה היה מעל 80% ו-90% וזה בהתנחלויות, לא אצלנו.

אחמד טיבי: היו חשדות בכמה קלפיות שנבדקו גם על ידי המשטרה וגם על ידי ועדת הבחירות, התברר שהחשד הוא לגבי הטית זיופים לטובת הליכוד.

מכלוף מיקי זוהר: אז מה הבעיה?

מכלוף מיקי זוהר: תצביעו בעד החוק.

אחמד טיבי: פעם ראש הממשלה אמר שהערבים נוהרים לקלפיות.

אחמד טיבי: זאת הייתה אמירה נוראית.

אחמד טיבי: היום הוא מתרגם את זה לאמירה אנטישמית, שהערבים גונבים בחירות.

אחמד טיבי: תארו לעצמכם שבצרפת היו אומרים שהיהודים גונבים בחירות.

אחמד טיבי: מדובר בהתדרדרות מוסרית של אדם שיש נגדו כתב חשדות, שהוא רמאי, מעל באימון, שנתן שוחד עם מפלגת שלטון שהיא האחרונה להטיף לנו מוסר.

אחמד טיבי: לכן אין שום מקום לתיוג אתני.

אחמד טיבי: אתם עושים עליהום על מיעוט, אומרים שהמיעוט הזה חשוד עד שיוכח אחרת, למרות שבאופן רשמי אתם חשודים.

אוסנת הילה מארק: אז בוא אתנו.

אחמד טיבי: אני אף פעם לא אהיה אתכם.

אחמד טיבי: לכן, חבר הכנסת זוהר, נשאת נאום והתרכזת ברשימה המשותפת כי אתם מתנכלים לערבים, זו החוליה החלשה מבחינתכם, החוליה שקרובה ביותר לאפשרות של עליהום.

אחמד טיבי: גם שר המשפטים עושה את אותו דבר.

אמיר אוחנה: אדוני, החוק מדבר על כל הקלפיות.

אמיר אוחנה: הוא לא מבדיל בין מגזר למגזר.

אחמד טיבי: הרשימה המשותפת רוצה ומקבלת באופן ממלכתי את ההחלטה של יושב-ראש ועדת הבחירות.

אחמד טיבי: לא נקבל פיקוח של פלנגות של נתניהו.

אחמד טיבי: אתם שולחים פלנגות, גורמים לתגרות, ראינו מה קרה, אנשים שלנו חזרו לביתם כי הם חששו.

אחמד טיבי: אתם רוצים להוריד את שיעור ההצבעה כי אתם חוששים מהכפרים הערביים.

מכלוף מיקי זוהר: חבר הכנסת פורר, האם אפשר לומר בשמך שאתה מצטרף לדבריו של טיבי?

מכלוף מיקי זוהר: דבריו של טיבי מקובלים עליך?

עודד פורר: אנחנו מבקשים לעבור להצעה.

עודד פורר: אתה יכול לצטט את דבריך בראיון, דברים שאמרת בגלי צה"ל על שיתוף פעולה עם הרשימה המשותפת בהליך פיזור הכנסת - -

מכלוף מיקי זוהר: ממש.

עודד פורר: - - ועל משא ומתן שתואם את המאמר שפרסם נציגכם - - - גם במקור ראשון וגם בהארץ - - -

מכלוף מיקי זוהר: אני רואה שאתם מתרגשים מהסיטואציה.

מכלוף מיקי זוהר: אתה לא עונה לי לשאלה, האם אתה מצטרף לדבריו של חבר הכנסת טיבי שרוצה ממלכתיות בשם ועדת הבחירות?

עודד פורר: אני מצטרף לדברי ולדבריו של חבר הכנסת דוד ביטן שאומר שמי שיפקח על הבחירות זו ועדת הבחירות המרכזית.

פנינה תמנו: אני לא מבינה מה הבעיה?

פנינה תמנו: בגלל שהוא ערבי אסור להסכים עם מה שהוא אמר?

עודד פורר: אתה עורך דין?

מכלוף מיקי זוהר: אני לא עורך דין.

עודד פורר: אם אתה כל כך רוצה להיות יושב-ראש ועדת הבחירות המרכזית אתה צריך להיות עורך דין.

שלמה קרעי: חבר הכנסת טיבי, אם נחריג את הקלפיות הערביות ונגיד שהחוק הזה תקף לכל הקלפיות חוץ מהקלפיות הערביות, זה בסדר?

פנינה תמנו: זה לא ימין ושמאל.

פנינה תמנו: זה שיח גזעני.

פנינה תמנו: זו בושה.

אוסנת הילה מארק: ממה את מפחדת.

אוסנת הילה מארק: בסך הכול רוצים פה בחירות הוגנות.

מכלוף מיקי זוהר: חברת הכנסת מארק, נא לא להפריע אני אקרא אותך לסדר.

מכלוף מיקי זוהר: חבר הכנסת טיבי אנא השלם את דבריך.

אחמד טיבי: פעם התייחסתם אלינו כאל איום דמוגרפי, היום זה איום אלקטורלי.

אחמד טיבי: אני לא מכיר ראש ממשלה במה שמכונה דמוקרטיה, שחוששים שחלק מהציבור ילך להצביע.

אחמד טיבי: אני מקווה שיהיה לזה אפקט הפוך שהציבור שלנו יגיע לקלפיות כדי לסתום לכם את הפה ואת הריח המגעיל הנודף מכל מה שאתם עושים נגדנו.

מכלוף מיקי זוהר: תודה חבר הכנסת טיבי.

מכלוף מיקי זוהר: שמענו היטב את דבריך.

קארין אלהרר: אפשר להצביע?

אברהם (אבי) ניסנקורן: אנחנו רוצים לעבור להצבעה.

מכלוף מיקי זוהר: אני לא שואל אתכם מתי לעבור להצבעה חבר הכנסת אבי ניסנקורן, אני רק אומר לכם שמי שיפריע יצא מהאולם.

אברהם (אבי) ניסנקורן: תעשה פיליבסטר כי אין לך רוב.

מכלוף מיקי זוהר: אני קורא לך פעם שניה, אני לא רוצה לקרוא לך פעם שלישית.

אברהם (אבי) ניסנקורן: אני מבקש לדבר.

מכלוף מיקי זוהר: בבקשה, אתה מוזמן לבקש, יש תור.

מכלוף מיקי זוהר: חבר הכנסת טיבי, אין לנו שום בעיה עם זה שהמגזר הערבי מגיע להצביע יש לנו בעיה עם זה שהתוצאות לא מדויקות בהתאם למה שהצביעו.

תמר זנדברג: התוצאות לא מתאימות למה שאתם רוצים.

מכלוף מיקי זוהר: לכן אנחנו רוצים את החוק הזה, כדי לוודא שהתוצאות הן תוצאות אמת - -

מיכל (מיקי) חיימוביץ': איפה הייתם עשר שנים?

מיכל (מיקי) חיימוביץ': איפה?

מיכל (מיקי) חיימוביץ': למה זה לא הטריד אתכם אז?

מכלוף מיקי זוהר: - - אתה קורא לזה אנטישמיות חבר הכנסת טיבי?

מכלוף מיקי זוהר: אם אתה רוצה, אתן לך אין ספור דוגמאות למעשים אנטישמיים שלכם, הרשימה המשותפת, כנגד העם היהודי וכנגד העיקרון היהודי במדינה.

מכלוף מיקי זוהר: עם אמירות גזעניות ובוטות שעודדו טרור שנים רבות.

מכלוף מיקי זוהר: אז אם אתה בא להטיף לי מוסר ולהסביר לי - - -

אחמד טיבי: זה לא אתה שאמרת שהגזע היהודי הוא הגזע העליון?

מכלוף מיקי זוהר: אני אמרתי ואני עדיין עומד מאחורי דברי שהגזע היהודי הוא גזע מיוחד במינו.

מכלוף מיקי זוהר: אני גאה בכך ואם יש לך בעיה עם זה, תתמודד.

תמר זנדברג: אתה לא מתבייש להגיד את המילה גזע?

תמר זנדברג: מה זה?

תמר זנדברג: איפה אנחנו נמצאים?

מכלוף מיקי זוהר: אני יכול לומר לך דבר נוסף חבר הכנסת טיבי, אתם לא יכולים להטיף לנו מוסר.

מכלוף מיקי זוהר: אתה יודע למה אתם לא יכולים להטיף לנו מוסר?

מכלוף מיקי זוהר: כי אתם אנטי ציונים, נגד העיקרון היהודי במדינה.

מכלוף מיקי זוהר: אתה תבוא להגיד לי איך אני צריך לנהל אתה מדינה הזו?

מכלוף מיקי זוהר: הלו?

מכלוף מיקי זוהר: הציבור ימנע את זה.

מכלוף מיקי זוהר: הציבור לא ייתן לכם להיות בשלטון.

מכלוף מיקי זוהר: אתה לא תהיה שר בממשלה, איימן עודה לא יהיה שר בממשלה כי הציבור בבית ימנע את זה.

מכלוף מיקי זוהר: ליברמן לא יגשים את חלומו להפיל את נתניהו ועל הדרך להפוך אתכם לחברים בממשלה.

מכלוף מיקי זוהר: הציבור ימנע את זה בעזרת השם.

מכלוף מיקי זוהר: לכן אתם, עם כל הכבוד, באים להטיף לנו מוסר?

מכלוף מיקי זוהר: ש-ב-140 קלפיות שלכם היו תוצאות מופרכות.

מכלוף מיקי זוהר: מינימום ארדואן.

מכלוף מיקי זוהר: מינימום פוטין?

תמר זנדברג: יומך פה תם, יש פשרה, אתה יכול לפזר את זה.

מכלוף מיקי זוהר: אל תתנו לנו הצעות איך לנהל את העניינים, אתם לא הכתובת.

מכלוף מיקי זוהר: אדוני היועץ המשפטי, מתי תרצה לדבר?

תמר זנדברג: פתאום אתה מתחשב בדעתו?

מכלוף מיקי זוהר: אני רוצה להזכיר שהדיון הוא לא דיון על מהות החוק, הדיון הוא על פטור מחובת הנחה.

מכלוף מיקי זוהר: מבחינה משפטית אין מניעה לבקש פטור מחובת הנחה.

מכלוף מיקי זוהר: אם היועץ המשפטי מוצא לנכון לדבר על מהות החוק בדיון הזה נכבד את רצונו ונשמע אותו.

מכלוף מיקי זוהר: אני רק שואל אם אדוני רוצה לדבר עכשיו או אחר כך?

מכלוף מיקי זוהר: לפני הצבעה, בסדר.

מכלוף מיקי זוהר: חבר הכנסת שלמה קרעי בבקשה.

שלמה קרעי: תודה אדוני היושב-ראש.

שלמה קרעי: אתמול ישיבת הממשלה בנושא החוק הזה הייתה ישיבה מכרעת ואולי אפילו ישיבה היסטורית, בקנה מידה כזה.

תמר זנדברג: מה אתה אומר?

תמר זנדברג: היסטורית.

שלמה קרעי: אני רוצה לצטט כמה דברים שנאמרו שם, ראש הממשלה כבר בשנת 2013 אמר שצריך לחשוב על מצלמות.

שלמה קרעי: גם מלצר אמר שיש בעיה גדולה של זיופים.

יעל גרמן: אז למה לא חוקקתם עד היום?

קארין אלהרר: איפה הייתם עשר שנים?

שלמה קרעי: שר המשפטים שיושב אתנו כאן אמר, אני מכבד מאוד את היועץ ואת מוסד היועץ המשפטי לממשלה אבל זה לא אומר שנכפיף את עצמנו ונרכין ראש בהכנעה כשהיועץ אומר משהו ואנחנו בסופו של דבר - - -

צבי האוזר: לכן הגשת הצעת החוק בנושא בכנסת ה-21?

פנינה תמנו: מתי שבא להם הם מחבקים את היועץ המשפטי, מתי שלא בא להם הם עושים הפגנות ליד הבית שלו.

שלמה קרעי: כולם מתעוררים עכשיו כי כולם מופתעים.

שלמה קרעי: פתאום הפסקנו לשתוק.

שלמה קרעי: רגילים שהימין תמיד מרכין ראש בהכנעה, תמיד כשהייעוץ המשפטי אומר את דברו בסופו של דבר - - -

קריאה: למה?

קריאה: זה שלטון חוק, זה לא קשור לימין או שמאל.

עידן רול: ואתם, שנכנסים בבג"ץ מלבד כשזה מתאים לכם ואז נזכרים שבג"ץ קיים?

מכלוף מיקי זוהר: לא להפריע, אני אקרא לסדר.

שלמה קרעי: אתם פתאום מופתעים שהפסקנו לשתוק.

עידן רול: אתם המצאתם את היחס הסלקטיבי למערכת המשפט.

מכלוף מיקי זוהר: לא להפריע.

מכלוף מיקי זוהר: אני קורא לסדר.

שלמה קרעי: אגב, אדוני היושב-ראש, נשיא המדינה ריבלין, שאתמול ביקר אותנו על הצעת החוק הזאת, אנחנו דווקא שומעים לעצה שנתן לפני כ-15 שנה, אז, כיושב-ראש הכנסת הוא אמר ואני מצטט: הכנסת צריכה לקום ולעשות מעשה בטרם יהיה מאוחר מידי.

שלמה קרעי: על הכנסת לשוב וליטול לידיה את ההגה מכוח העם ולהעמיד במקומם את הגורמים המנסים לקנות להם אחיזה בהגה, אפילו אם מדובר בבית המשפט העליון.

שלמה קרעי: אז קבלנו את עצתו, אמנם לקח לנו 15 שנה, אבל הגיע הזמן.

עידן רול: כשתסיימו להיות אבירי הדמוקרטיה אפשר להצביע?

שלמה קרעי: החוק הזה הכרחי, החוק הזה נחוץ.

שלמה קרעי: אנחנו חייבים למנוע את גניבת הבחירות האלה.

שלמה קרעי: לסיום אני רוצה לצטט מתוך רביב דרוקר מהארץ הבוקר, זה לא עיתונאי שלנו, הוא לא חשוד באהדה לימין ותראו מה הוא כותב:

שלמה קרעי: בשנת 2007 קבלתי את ממצאי התחקירנים שהוצבו ביום הבחירות ובידיהם מצלמות בכמה קלפיות במגזר הערבי.

שלמה קרעי: הממצאים היו ברורים, זיופים מפה ועד דנמרק.

שלמה קרעי: אבל הוא אומר שלא פרסמו את הדבר הזה.

מיכל (מיקי) חיימוביץ': אני רוצה רק להבהיר שאלה לא היו הבחירות הכלליות.

שלמה קרעי: זה בפריימריז של 2007.

שלמה קרעי: לעומת זאת ב-2009 הוא אומר:

שלמה קרעי: הצבנו משקיפים עם מצלמות נסתרות בקלפיות חרדיות ולא מצאנו שום דבר.

שלמה קרעי: בכל הקלפיות החרדיות שאתה מזכיר, חבר הכנסת פורר, רביב דרוקר עשה תחקיר עם מצלמות נסתרות ולא מצא זיופים.

עודד פורר: אז אני אביא לך קלפי שבדקו מכאן 11, 635 מצביעים בקלפי עם 627 מצביעים רשומים.

מכלוף מיקי זוהר: חבר הכנסת פורר, אז למה אתה מתנגד לחוק?

מכלוף מיקי זוהר: תשלח נציג של ישראל ביתנו עם מצלמות.

מכלוף מיקי זוהר: תצביעו בעד החוק ואל תספרו סיפורים.

יצחק פינדרוס: הוא מתנגד כי הוא מפחד שיגלו ש-4,000 מתוך 11,000 זה לא 120%.

יצחק פינדרוס: הוא לא יעמוד בזה.

מכלוף מיקי זוהר: למה אתה אומר את זה?

מכלוף מיקי זוהר: באיזה הקשר?

יצחק פינדרוס: יש אחד ליברמן שאמר שבמאה שערים מצביעים 120%, אז בדקנו.

יצחק פינדרוס: מתוך 11,000 הצביעו שם 4,000.

יצחק פינדרוס: הוא אומר ש-4,000 זה 120% מתוך 11,000.

תמר זנדברג: אולי אתם צריכים לימודי ליבה כדי ללמוד אחוזים.

יצחק פינדרוס: אנחנו רואים מה קורה לליברמן עם לימודי הליבה אז אנחנו מוותרים.

מכלוף מיקי זוהר: חברת הכנסת זנדברג, אני לא מציע לך להתנשא על חרדים.

מכלוף מיקי זוהר: לא מתאים לכם להתנשא על חרדים, אתם דווקא עמך, מדברים לציבור, לא מתנשאים על אף אחד, לא מתאים לכם.

פנינה תמנו: מי שמתנשא זה אתם על הציבור, בחוסר האימון שלכם בו.

פנינה תמנו: אתם לא ראויים להיות נבחרי ציבור.

שלמה קרעי: לגבי מה שיגיד לנו תכף היועץ המשפטי של הכנסת שאני מאוד מכבד, הוא כבר חיווה את דעתו שזה נותן יתרון לליכוד כי אף אחד לא מוכן.

שלמה קרעי: אז תרשה לי לחלוק על דעתו, כולם מוכנים, כבר בבחירות האלו ועדת הבחירות אישרה לליכוד לעמוד עם אותן מצלמות באותן קלפיות שהיו לנו שם משקיפים וכולם ידעו שהנושא הזה על סדר היום.

שלמה קרעי: היו מספיק חודשים להיערך לנושא הזה.

שלמה קרעי: אני שמח שהפסקנו לשתוק והחלטנו להיאבק כדי למנוע את גניבת הבחירות האלה.

תמר זנדברג: למה אנחנו ממשיכים בקרקס הזה?

מכלוף מיקי זוהר: את מוזמנת לצאת.

תמר זנדברג: יש מתווה, יש פשרה.

תמר זנדברג: תם הטקס, ההצגה שלכם נגמרה.

מכלוף מיקי זוהר: את מוזמנת לצאת.

מכלוף מיקי זוהר: אגב, אני צריך לקרוא עוד קריאה אחת ואת לא פה יותר.

מכלוף מיקי זוהר: את רוצה לתת לי את התענוג לקרוא אותך לקריאה שלישית?

תמר זנדברג: מי אני שאמנע זאת ממך?

מכלוף מיקי זוהר: אנא ממך, שקט.

מכלוף מיקי זוהר: חבר הכנסת פטין מולא.

פטין מולא: בוקר טוב לכולם.

פטין מולא: כבוד יושב-ראש הוועדה, שר המשפטים, חברים.

פטין מולא: אני בא ממגזר הלא היהודי מישוב דרוזי שיש בו קלפיות שאני מודע ויודע שהיו עסקאות בסוף היום.

פטין מולא: הקלפיות נסגרו בשעה 22:00 והתחילו לעשות חלוקת קולות.

תמר זנדברג: ככה ניצחתם בבחירות?

פטין מולא: בבקשה, לא הפרעתי לך גם כשצעקת.

תמר זנדברג: אני אמשיך לצעוק.

תמר זנדברג: אתה לא תחנך אותי.

אוסנת הילה מארק: זה לא יפה, הוא גם בא מהמגזר.

תמר זנדברג: מה הקשר?

מכלוף מיקי זוהר: נא לא להפריע חברת הכנסת זנדברג.

פטין מולא: מרצ קיבלו במגזר הדרוזי 14,000 קולות?

פטין מולא: מעולם לא קבלתם 2,000 קולות.

פטין מולא: בבית ז'אן אין לכם 100 קולות.

תמר זנדברג: מה אתה אומר?

תמר זנדברג: על סמך מה אתה אומר את זה?

פטין מולא: תני לי לסיים.

פטין מולא: אני יודע טוב מאוד שיש עסקנים.

תמר זנדברג: כמוך?

מכלוף מיקי זוהר: חברת הכנסת זנדברג, אני קורא אותך לסדר פעם שלישית.

מכלוף מיקי זוהר: נא לצאת מהאולם.

תמר זנדברג: קראת לי פעם אחת.

מכלוף מיקי זוהר: אני מבקש ממך לצאת.

פטין מולא: בתוך הקלפיות עשו חלוקת קולות.

פטין מולא: לכם 100, למשותפת איקס ולעבודה וואי.

פטין מולא: זה קורה בכל הקלפיות במגזר הערבי.

פטין מולא: גם בכפרים הדרוזים.

פטין מולא: לא באתי לפגוע במגזר הערבי ולא במגזר הדרוזי ולא במגזר היהודי.

פטין מולא: אני מבקש טוהר בחירות.

פטין מולא: לא יעלה על הדעת שאנשים מוציאים את עצמם מהבתים כדי להצביע, מוחקים אותם, מצביעים במקומם כי בערב עושים חלוקת קולות.

פטין מולא: אם אנחנו שמים מצלמות, כמו שבכל מקום במדינה יש מצלמות, למה שלא יהיו מצלמות משעה 22:00 כשננעלות הקלפיות.

פטין מולא: יתעדו את הקול בצורה מכובדת - -

פנינה תמנו: לא על ידי עסקנים פוליטיים, רק על ידי ועדת הבחירות.

פנינה תמנו: אנחנו לא מתנגדים למצלמות, זה צריך להיעשות על ידי פקחים חיצוניים, לא על ידי עסקנים פוליטיים.

פנינה תמנו: אתם רוצים ליצור תוהו ובוהו עכשיו.

פנינה תמנו: תפסיקו עם זה.

שלמה קרעי: חברת הכנסת תמנו שטה.

שלמה קרעי: כמה פעמים היושב-ראש קרא לך לסדר?

פנינה תמנו: ראשונה.

פטין מולא: אתם רוצים לגנוב את הבחירות.

פטין מולא: אנחנו רוצים למנוע את הדילים בתוך הקלפיות.

פטין מולא: גניבת בחירות לאור יום, או בשעות לילה מאוחרות על ידי עסקנים שלכם בתוך הקלפיות.

פטין מולא: זה מידע מתוך הקלפיות.

פטין מולא: אני לא אומר רק כחול לבן, גם מפלגות אחרות, ש"ס ועבודה, כל המפלגות אותו דבר.

פנינה תמנו: חוץ מהליכוד.

צבי האוזר: רק הליכוד לא?

פטין מולא: גם לליכוד.

פטין מולא: אפשר למנוע את זה רק עם מצלמות.

פנינה תמנו: אנחנו אתך, רוצה מצלמות?

פנינה תמנו: רק לא על ידי עסקנים פוליטיים.

שלמה קרעי: חברת הכנסת אוסנת מארק בבקשה.

אוסנת הילה מארק: תראו איזה יופי.

אוסנת הילה מארק: נשף המסכות של ישראל ביתנו נגמר היום.

אוסנת הילה מארק: היום אנחנו מבינים שישראל ביתנו רוצה שהרשימה המשותפת תמשיך בכל מה שהיא עשתה עד היום.

אוסנת הילה מארק: הם ילכו עם השמאל.

אוסנת הילה מארק: ממה נפשך?

אוסנת הילה מארק: אם אתם רוצים בחירות הוגנות, איפה כל השמאל שזועק כל הזמן שרוצים הוגנות, רוצים טוהר בחירות.

אוסנת הילה מארק: איפה אתם?

אוסנת הילה מארק: אם יש זיופים אצל החרדים, אנחנו רוצים לחשוף אותם.

אוסנת הילה מארק: אם יש זיופים אצל הערבים, נחשוף אותם.

אוסנת הילה מארק: אם יש זיופים בליכוד, גם נחשוף אותם.

אוסנת הילה מארק: איפה הבעיה.

אוסנת הילה מארק: אנחנו לא מצליחים לרדת לסוף דעתכם.

אוסנת הילה מארק: מה אנחנו מחפשים פה?

אוסנת הילה מארק: מחפשים בחירות הוגנות.

אוסנת הילה מארק: אבל מה קורה?

אוסנת הילה מארק: כאשר מנדלבליט רוצה והולך נגדכם אז אתם עומדים בהפגנות מתחת לבית שלכם.

אוסנת הילה מארק: אבל כשהוא כאילו נוטה לכיוון שלכם אתם מחבקים אותו ומסתערים עליו.

אוסנת הילה מארק: תנו משהו להגיד לציבור עם דרך, עם יושרה, עם קו.

אוסנת הילה מארק: לא שומעים פה כלום.

אוסנת הילה מארק: הכול לפי האינטרס האישי והפוליטי.

שלמה קרעי: לא רק זה, אחרי שפסלו לליכוד את המנדט ה-36 בגלל קלפי שנפסלה בגלל זיופים, ברור שצריך לעשות פה משהו.

אוסנת הילה מארק: בסופו של יום כל החוק הזה בא לשמור על ההוגנות ועל טוהר הבחירות אז ממה אתם פוחדים?

אוסנת הילה מארק: אם אתם אומרים שרוב הקלפיות זה הליכוד אז אדרבה.

אוסנת הילה מארק: נציגי ישראל ביתנו בכלל לא פה, מה זה חשוב מה אנחנו אומרים, לישראל ביתנו יש בסופו של דבר את איווט ליברמן והוא אומר להם מה לעשות.

אוסנת הילה מארק: אין פה דמוקרטיה באמת בתוך ישראל ביתנו.

שלמה קרעי: יש פה מצלמות, גם ישראל ביתנו רואים אותך.

אוסנת הילה מארק: על כן אני אומרת שהדבר המתבקש היום זה להעביר את החוק הזה כדי שיהיו פה בחירות הוגנות.

שלמה קרעי: תודה רבה.

שלמה קרעי: חבר הכנסת אבי ניסנקורן – לא נמצא.

שלמה קרעי: חברת הכנסת תמר זנדברג – בחוץ, לא נמצאת.

שלמה קרעי: חבר הכנסת אריאל קלנר, בבקשה.

אריאל קלנר: קודם כל, כברת דרך עבר ליברמן מהימים של סיסמאות כמו "בלי נאמנות אין אזרחות" עד שבחר היום להצטרף לרשימה המשותפת בחזית אחת, כדי שיוכל ליהנות אולי מאותם מהלכים שהם עושים ביחד.

אריאל קלנר: בפעם הקודמת חבר הכנסת טיבי דיבר על כך שמצביעים ערבים חששו להגיע.

אריאל קלנר: אני לא מכיר את זה, אולי היו דברים כאלה, אני לא יכול להתווכח עם זה.

אריאל קלנר: מה שכן ידוע זה שמשקיפים של הליכוד שהגיעו להשקיף בקלפיות במגזר הערבי, הוצאו משם והמשטרה לא אפשרה להם להיכנס מחשש לשלומם, שהיא לא תוכל לערוב לשלומם.

אריאל קלנר: משטרת ישראל לא יכלה לערוב לשלומם.

אריאל קלנר: משטרת ישראל פחדה להגן על משקיפים של הליכוד בקלפיות במגזר הערבי.

אריאל קלנר: לסיכום כל הנושא של המצלמות, מי שמתנגד למצלמות כנראה שיש לו מה להסתיר.

אריאל קלנר: נקודה.

קארין אלהרר: מי מתנגד?

קארין אלהרר: אנחנו מתנגדים למצלמות של חברי ליכוד.

שלמה קרעי: חברת הכנסת אורית פרקש הכהן בבקשה.

אורית פרקש הכהן: חבריי חברי הוועדה, זה די ברור שחוק המצלמות בא להסיח את הדעת מהצוללות, מהגירעון בתקציב, מהבעיות בבריאות, מהבעיות בתחבורה, מהבעיות בחינוך - -

שלמה קרעי: אז תזרמו אתנו.

אורית פרקש הכהן: - - והנהגה כושלת.

אורית פרקש הכהן: אבל אני רוצה לדבר אליכם, חברי הוועדה ואליך שלמה, שאתה יודע שאני מעריכה אותך ואני רוצה לשאול אותך, בממשלת מעבר של ממשלת מעבר, שבוע לפני בחירות, זה הזמן לטפל בדבר כל כך יסודי שעומד בשורש ההליך הדמוקרטי שמדבר על בחירות?

אורית פרקש הכהן: זה הזמן שממשלה תשב ותצביע פה אחד, בלי מסתייג אחד בעד הצעה שהיועץ המשפטי לממשלה קבע שהיא בלתי חוקית ויש בה פגם שמונע מלקבל אותה היום?

אורית פרקש הכהן: זה הזמן להרים את היד על הצעת חוק שהיועץ המשפטי לכנסת כתב לגביה שהיא יורדת לשורש העניין?

שלמה קרעי: אם לא עכשיו, אימתי?

אורית פרקש הכהן: אני יודעת שזה לא פופוליסטי לדבר על זה , אבל יש משמעות לכיבוד שלטון החוק.

אורית פרקש הכהן: מה יקרה מחר לאזרח מהשורה ששוטר יעצור אותו וייתן לו דו"ח תנועה והוא יחשוב שהשוטר פעל שלא כדין?

אורית פרקש הכהן: האם יחליט על דעת עצמו שהשוטר או בית המפשט מטומטם?

אורית פרקש הכהן: מחר בית משפט יפסוק פסיקה שתחייב אדם לשלם סכום כסף לאדם אחר.

אורית פרקש הכהן: למה שנקיים את הפסיקה הזאת?

שלמה קרעי: כששוטר עוצר אותי אני מכבד את זה ומשלם את הקנס.

אורית פרקש הכהן: אני רוצה להגיד לך שהמדרון שהגענו אליו והמרוץ לתחתית, אנחנו כבר בתחתית, 8 ימים לפני בחירות לייצר כזה שינוי סדרי עולם, בוא נטפל בזה בנחת אחרי הבחירות - -

שלמה קרעי: זה קרה כבר בבחירות הקודמות.

צבי האוזר: למה לא הגשת הצעת חוק?

אורית פרקש הכהן: - - אני מכירה אותך חודשיים בכנסת, ישבנו יחד - - -

שלמה קרעי: זה קרה בלי הצעת חוק.

צבי האוזר: הגשת הצעת חוק בכנסת ה-21?

שלמה קרעי: לא היה צריך כי לפי עמדתנו אין צורך בכלל.

אורית פרקש הכהן: אתם מטשטשים את הציבור ומסמאים אותו.

אורית פרקש הכהן: יהיה ציבור שההנהגה שלו גורמת לו לאי יכולת להבדיל בין סדר ושלטון לבין כאוס.

אורית פרקש הכהן: בין מה לגיטימי ומה לא.

אורית פרקש הכהן: אני יודעת שעושים ספינים שזה רק מצלמות, אבל זה לא רק מצלמות, בעיני יש כאן שבר מאוד גדול שבאה ממשלה ומצפצפת בריש גלי על חוות דעת משפטית.

אורית פרקש הכהן: יש משמעות לייעוץ משפטי במדינה מתוקנת.

אורית פרקש הכהן: יש משמעות לשלטון החוק.

אורית פרקש הכהן: לא איש הישר בעיניו יעשה ובעיני לצערי, בשביל אדם אחד אנחנו מתחילים להיראות כמו מדינה שאיש הישר בעיניו יעשה.

אוסנת הילה מארק: יש נבחרי ציבור - - -

אורית פרקש הכהן: קשה לי להאמין שכל חברי הממשלה, בהם גם עורכי דין בהשכלתם לא חשבו שאין מניעה משפטית לקדם את החוק הזה.

שלמה קרעי: חשבו והחליטו שאין מניעה משפטית.

שלמה קרעי: תודה רבה חברת הכנסת פרקש.

אוסנת הילה מארק: אין שום מניעה משפטית.

אוסנת הילה מארק: גם היועץ המשפטי לממשלה לא נתן חוות דעת כפי שאתם מתארים אותה בתקשורת.

צבי האוזר: החלטת הממשלה לא חוקית לפי היועץ המשפטי לממשלה.

צבי האוזר: לא חוקית.

שלמה קרעי: חבר הכנסת ישראל אייכלר בבקשה.

ישראל אייכלר: אני רוצה להסביר לכם למה אני בעד החוק הזה למרות שאני מאוד מפחד ממצלמות.

ישראל אייכלר: כולם מדברים על ה"הערבים נוהרים לקלפי" שאמר ביבי, אבל אני לא אשכח לעולם, איך שהתא הגדול במדינה הציב מצלמות בקלפיות חרדיות בבוקר כל מערכת בחירות בבוקר ועשה את זה בריצה שיראו שהחרדים נוהרים לקלפי כדי לעורר את ישני תל אביב שיזדרזו לקלפיות.

ישראל אייכלר: אני בעד המצלמות מכיוון ש-25 שנה מסתובבת המילה שבמגזר החרדי יש יותר זיופים יותר מאשר בכל מקום אחר.

פטין מולא: גם במגזר הערבי וגם במגזר החרדי, אני מסכים אתך.

ישראל אייכלר: זה שקר גדול מאוד.

ישראל אייכלר: אין קלפיות יותר שמורות מצד אנשי מרצ שהיו עושים תעמולה לפני בחירות, אין מפלגה שלא שמה פקחים, כולל המפלגות האחרות כדי למנוע חס וחלילה זיופים.

ישראל אייכלר: לכן טוב לי שפעם אחת ולתמיד תהיינה מצלמות ויראו שאין זיופים במגזר החרדי.

יעל גרמן: מה אתה מעדיף, שזו תהיה ועדת הבחירות או שכל הישר בעינו יעשה?

ישראל אייכלר: אני מעדיף קודם כל שהדיון הזה לא יהיה שבוע לפני בחירות, כעצה טובה לאנשי הימין וליכוד.

ישראל אייכלר: אני חושש לתת שלושה ימים תעמולה לשמאל ולאנטי ביבי לפני בחירות, אני מקווה שיגיעו להסדר עם מלצר באיזושהי דרך, אבל פעם אחת ולתמיד אני רוצה שיראו שאצל החרדים אין זיופים.

ישראל אייכלר: לכן אני רוצה מצלמות.

קריאה: אבל אתה מעדיף את ועדת הבחירות?

ישראל אייכלר: מלצר עצמו אמר שהוא לא יכול לעמוד בזה.

שלמה קרעי: חברת הכנסת אלהרר בבקשה.

קארין אלהרר: תודה רבה אדוני היושב-ראש.

קארין אלהרר: יש שקר שמסתובב כבר 24 שעות, כאילו כל מי שמתנגד לחוק הזה הוא נגד מצלמות וזה פשוט לא נכון.

קארין אלהרר: אנחנו בעד מצלמות, רק לא בעד מצלמות שהן לא חוקיות ומסתובבות על ידי גופים פוליטיים.

קארין אלהרר: שווה בדמיונך את המצב הבא, שיהיו 4 מצלמות, כל אחת תצלם מזווית אחרת ואז נריב בינינו מי צודק ומי לא.

קארין אלהרר: מה שהליכוד מנסה לעורר כאן זה אנרכיה.

קארין אלהרר: אין דרך אחרת לתאר את המצב הזה, אנרכיה.

קארין אלהרר: במקום שיהיה דבר מסודר, שאף אחד לא מתנגד לו, אין אחד שמתנגד למתווה של מלצר.

ישראל אייכלר: אבל הוא אמר שהוא לא יכול.

ישראל אייכלר: כך פורסם.

שלמה קרעי: ועדת הבחירות אמרו שהם לא יכולים להיערך למצלמות בכל הקלפיות.

יעל גרמן: יש כאן נציג שלהם?

פנינה תמנו: דברים מתחילים בהדרגתיות, ככה זה, מה לעשות.

שלמה קרעי: אם יהיה פה נציג, ניתן לו לדבר.

אוסנת הילה מארק: אמרו שאין מספיק מצלמות אז הזמינו מהמשטרה ויש מספיק מצלמות.

קארין אלהרר: אני אומרת לך אדוני היושב-ראש, אם באמת כוונתכם היא כוונה הגונה, כדי לשמור על טוהר הבחירות, אתם צריכים לקבל את המתווה של מלצר שבא ואומר, בכלים שעומדים לרשותנו, במצלמות שעומדות לרשותנו, בפיקוח שיש לרשותנו, אנחנו יודעים לתת מענה.

קארין אלהרר: יהיו מקרים נקודתיים, אני בטוחה שתעלו אותם ליו"ר ועדת הבחירות, כפי שעשיתם במקרים קודמים.

שלמה קרעי: ולא עזר לנו.

קארין אלהרר: עזר לכם.

קארין אלהרר: אני שמעתי את ביבי נואם נאום ניצחון.

קארין אלהרר: גם לגישתכם, עם כל הבלגן וההיסטריה, בעצם קיבלתם מנדט.

שלמה קרעי: כמעט.

שלמה קרעי: חצי מנדט.

קארין אלהרר: זה שביבי כשל - - -

שלמה קרעי: זה שליברמן בגד בבוחריו.

קריאה: בגד בביבי, זה לא בוחריו.

ישראל אייכלר: בגד בבוחריו כשהוא הבטיח להם שיביא צעדים - - -

אוסנת הילה מארק: בגד כשאמר שהוא הולך עם ראש הממשלה.

אוסנת הילה מארק: איך לא בגד?

תמר זנדברג: אז תגידו לבוחרים להצביע לכם, בינתיים הוא רק עולה בסקרים.

תמר זנדברג: מה אתם רוצים?

שלמה קרעי: הוא לוקח מכם.

תמר זנדברג: אז מה הבעיה שלך?

שלמה קרעי: אין לנו בעיה.

שלמה קרעי: אנחנו רק רוצים מצלמות כדי לשמור על טוהר הבחירות.

שלמה קרעי: על זה הדיון.

קארין אלהרר: אני מבקשת להשלים.

קארין אלהרר: זה שנתניהו כשל ב - - - לפי כמות הקולות הוא קיבל יותר.

קארין אלהרר: עם כל הסיפורים שלכם.

קארין אלהרר: אני אומרת לך, אין פה מתנגדים למצלמות.

קארין אלהרר: אין מתנגדים לפיקוח.

קארין אלהרר: היחידים שמתנגדים זה אתם שמשכנעים את מבקר המדינה לא לפרסם דוחות לא מחמיאים לפני בחירות.

קארין אלהרר: היחידים שרוצים להסתיר משהו מהציבור זה אתם שאומרים לשים מצלמות לא חוקיות, נצלם מה שבא לנו ואחרי זה - - -

שלמה קרעי: הן תהיינה חוקיות כשנסיים עם החוק הזה.

קארין אלהרר: אני רוצה להזכיר לך שבבחירות האחרונות אתם הכנסתם מצלמות לא חוקיות.

שלמה קרעי: הן לא לא חוקיות.

שלמה קרעי: לא מפורש בחוק שאסור להכניס מצלמות.

קארין אלהרר: עצרו אתכם.

קארין אלהרר: הן לא חוקיות.

שלמה קרעי: לא עצרו, ועדת הבחירות אישרה להמשיך בחלק מהמקומות.

קארין אלהרר: בסדר, תמשיך לספר לעצמך סיפורים.

קארין אלהרר: אני רק מקווה שתתאפסו.

שלמה קרעי: תודה רבה.

שלמה קרעי: חברת הכנסת פנינה תמנו שטה בבקשה.

פנינה תמנו: אדוני היושב-ראש, אני אחטא למהות הקיום שלנו, או למהות הערכים שלנו, אם לא אפתח באמירה שאמר היושב-ראש חבר הכנסת מיקי זוהר.

פנינה תמנו: הוא אמר בצורה מאוד מתריסה לחבר הכנסת טיבי, אנחנו הגזע הטהור.

פנינה תמנו: אני אומרת לך שכיהודייה, אני מתביישת - - -

שלמה קרעי: מתי שמעת את זה?

פנינה תמנו: הוא ישב פה ואמר לחבר הכנסת טיבי.

שלמה קרעי: הוא לא אמר דבר כזה.

פנינה תמנו: הוא אמר את זה היום.

פנינה תמנו: תהיו קשובים.

אחמד טיבי: הוא אמר גזע מיוחד.

שלמה קרעי: חברת הכנסת תמנו, הוא לא יושב כאן להגן על עצמו.

שלמה קרעי: אז תשאירי את זה בצד.

פנינה תמנו: אמר גזע מיוחד.

פנינה תמנו: כיהודייה אני רוצה לומר לך שזו בושה.

פנינה תמנו: כל אדם נולד בצלם, אין גזעים בני אדם.

שלמה קרעי: אני מסכים.

פנינה תמנו: כולם בני אדם.

פנינה תמנו: יש גבול כמה אפשר לבייש את המקום הזה ואת הפנים של עם ישראל ושל מדינת ישראל.

שלמה קרעי: אבל חבר הכנסת זוהר לא כאן.

שלמה קרעי: תשאירי את זה כשהוא יגיע.

פנינה תמנו: זה לא מעניין, אני אומר את דברי.

פנינה תמנו: אז קודם כל לומר הגזע הנעלה, הטהור זו פשוט גזענות טהורה.

פנינה תמנו: אני רוצה להזכיר לכם מהי גזענות, גזענות היא לייחס לקבוצה אתנית מסוימת כישורים או תכונות מסוימים.

פנינה תמנו: זה לא צריך לקרות פה.

פנינה תמנו: אחרי שהבהרתי את הדבר הזה, כמו שאמרה חברתי חברת הכנסת קארין אלהרר, לא מדובר בעניין של ימין ושמאל למרות שאתם מנסים.

פנינה תמנו: שכחתם את הסיסמא של השמאל שמאל, אמרתם אפילו לליברמן שהוא שמאל.

שלמה קרעי: זה נכון.

פנינה תמנו: לא מדובר בהתנגדות לעצם המצלמות וקידום שקיפות.

פנינה תמנו: ההתנגדות היא לעצם העיתוי, כפי שאמר היועץ המשפטי לממשלה וגם היועץ המשפטי לכנסת.

פנינה תמנו: ההתנגדות היא לתת את הסמכות הזאת בידי עסקנים פוליטיים, לא חלילה כדי לפגוע בהם, אבל זה מה שיקרה.

פנינה תמנו: אז נכניס מצלמות לקלפי ומה יהיה הצעד הבא?

פנינה תמנו: לבדוק מתחת לרעלות?

פנינה תמנו: גם את זה ראיתי שרוצים לעשות.

פנינה תמנו: לבדוק מתחת לחצאיות?

ישראל אייכלר: את זה מרצ עשתה ב-99 עם נשים חרדיות.

פנינה תמנו: מפקירים את אותם אנשים שאגב לרוב מסתדרים אחד עם השני, יושבים ומעבירים בנעימים את היום.

קריאה: אז תפסיקי לזלזל בהם.

פנינה תמנו: מה שאתם עושים זה אתם משסים אותם אחד נגד השני.

אוסנת הילה מארק: את מדברת על שיסוי?

פנינה תמנו: זה דבר לא ראוי.

פנינה תמנו: לכן, אם נכנס רגע לסוג של אחריות ומנהיגות הדבר הנכון לעשות זה לא לקחת את כל הסמכויות של המדינה בבחירות, אלא לומר ליושב-ראש ועדת הבחירות המרכזית כמה הוא יכול לתגבר, מעבר ל-3,000 הפקחים שכבר גייס ועושים עבודה נפלאה.

שלמה קרעי: הם עוד לא עשו כלום.

פנינה תמנו: מי שהיה בדרך לוועדה רואה כמה הם עובדים קשה.

פנינה תמנו: במקום לעזור לו אתם מכשילים אותו.

פנינה תמנו: אני אומרת לכם שזה לא יכול להיות בידיים פוליטיות.

שלמה קרעי: לא מכשילים, נותנים לו תוספת כוח.

פנינה תמנו: זה צריך להיות בידיים ניטראליות, ידיים ממלכתיות.

פנינה תמנו: יתרה מכך, זה שהאדמה בוערת לכם מתחת לרגלים וזה שאתם מפחדים לאבד את הכיסא שלכם זה לא אומר שתגרמו לכאוס בציבור.

פנינה תמנו: אתם מזלזלים באינטליגנציה של הציבור וחושבים שתצליחו להביא סיסמה שתעיר את הציבור אבל אני שומעת ליכודניקים, כמישהי שבאה מבית של ליכודניקים, אני חושבת שכלו כל הקיצין מבחינת רבים על ההתנהלות שלכם.

פנינה תמנו: מן הראוי שתגלו אומץ לה כמו חבר הכנסת אייכלר שאמר שבאמת לא אהב אתה עיתוי ותתחילו להביע עמדות עצמאיות.

מכלוף מיקי זוהר: חבר הכנסת עידן רול רוצה לדבר?

מכלוף מיקי זוהר: מוותר.

מכלוף מיקי זוהר: חברת הכנסת זנדברג.

מיכל (מיקי) חיימוביץ': עוד לא שמענו את היועץ המשפטי.

מיכל (מיקי) חיימוביץ': אנחנו רוצים לשמוע אותו אומר בקולו שזה לא חוקתי.

תמר זנדברג: האמת שלא תכננתי לדבר כי הספין כל כך שקוף וזועק לשמים וגם קבורתו בעוד דקות ספורות כבר כתובה על הקיר.

תמר זנדברג: יש דבר אחד בכל הדיון הזה שלא נאמר, אין כאן שום דבר שנוגע למצלמות או לטוהר הבחירות.

תמר זנדברג: יש פה דבר אחד ויחיד והוא ראש ממשלה שנמלט מכלא מנסה להטיל תוהו ובוהו באושיה הכי בסיסית של ההליך הדמוקרטי ואלה הבחירות.

תמר זנדברג: איך אנחנו לא קמים כולם כאיש אחד ואומרים שהשתגענו.

תמר זנדברג: ראש ממשלה שמכהן עשר שנים מאשים בגניבת בחירות?

תמר זנדברג: זה מה שהוא עשה כל העשר השנים האלה?

תמר זנדברג: ככה הוא נבחר?

תמר זנדברג: זה מה שאנחנו צריכים להסיק?

תמר זנדברג: זה הדבר היחיד שעומד פה כמו פיל גדול ומסריח באמצע החדר.

תמר זנדברג: ראש הממשלה יודע שאם הוא מפסיד בבחירות הוא הולך לכלא.

אוסנת הילה מארק: - - -

תמר זנדברג: שום דבר לא יעמוד בדרכו, לא גזענות, לא גרירת היועץ המשפטי, השופטים, מבקר המדינה, היועץ המשפטי לכנסת.

תמר זנדברג: כולם שמאלנים, ערבים, מה שלא יהיה, העיקר לחמוק מכלא.

תמר זנדברג: אני מתפלאת עליך מיקי זוהר ועליך אמיר אוחנה, עליך אני לא מתפלאת, אבל על הרבה חברי ליכוד פה שלא קמים ומזדעקים ואומרים השתגענו, תעצרו את זה כאן ועכשיו - - -

מכלוף מיקי זוהר: מחזקים את ידי ראש הממשלה בצורה מוחלטת.

תמר זנדברג: ברור שאתם מחזקים.

תמר זנדברג: זו הבעיה שלכם.

תמר זנדברג: גם כששערי הכלא יפתחו, אתם תכנסו אתו לשם.

מכלוף מיקי זוהר: כל אחד מדבר מהרהורי לבו.

מכלוף מיקי זוהר: אני לא בטוח שהאיחולים שלך יתגשמו.

מכלוף מיקי זוהר: יש לי תחושה שמשהו אחר יתגשם בבחירות האלה.

מכלוף מיקי זוהר: יש עוד חבר כנסת שרוצה לדבר?

צבי האוזר: בשלהי הספין, מכיוון שהייתה אי בהירות באשר למחירים שמדינת ישראל משלמת, רז נזרי יושב כאן ואני רוצה לנצל את הבמה הזו ולשאול אותו כדי להבהיר לעם ישראל, האם קרה אי פעם, ב-71 השנים האחרונות, שממשלת ישראל קבלה החלטה לקדם הצעת חוק ממשלתית שהיועץ המשפטי קבע שיש מניעה משפטית, קרי, אינה חוקית.

צבי האוזר: האם נקבע פה תקדים מהותי.

מכלוף מיקי זוהר: טוב בסדר, שמענו.

מכלוף מיקי זוהר: היועצים המשפטיים יהיו אחרוני הדוברים.

מכלוף מיקי זוהר: לאחר מכן נעבור להליך ההצבעה, שתהיה הצבעה שמית.

מכלוף מיקי זוהר: אני מבקש לחדד סוגיה אחרונה עם ישראל ביתנו.

מכלוף מיקי זוהר: אני מבקש מחבר הכנסת פורר להציע את ההסתייגות שהוא רצה להציע, אם אפשר להקריא אותה לפרוטוקול כדי שאסביר מה עמדת הליכוד בעניין ההסתייגות.

עודד פורר: לא צריך הסברים, צריך תשובה.

מכלוף מיקי זוהר: תשובה מפורטת ומנומקת.

עודד פורר: אני מבקש שתצהיר בשם סיעת הליכוד, שהיא תתמוך בהסתייגות שתגיש ישראל ביתנו לפיה יוצגו מצלמות בקלפיות רק על ידי נציגים רשמיים של ועדת הבחירות ולא על ידי פעילי מפלגה או נציגי מפלגה.

עודד פורר: הנציגים יהיו כפופים להנחיות יושב-ראש ועד הבחירות המרכזית ויוצבו בקלפיות כפי ובהתאם שיקבע השופט יושב-ראש ועדת הבחירות המרכזית.

מכלוף מיקי זוהר: עכשיו אם תואיל בטובך חבר הכנסת פורר להסביר כיצד עכשיו לחולל את העניין הזה ב-11,000 אתרי הצבעה?

עודד פורר: אם הממשלה יודעת, כממשלת מעבר, שאין לה שום סמכות חוקית, להביא הצעת חוק ממשלתית שבוע לפני בחירות ולנסות להעביר אותה, אז בוודאי שוועדת הבחירות המרכזית - - -

מכלוף מיקי זוהר: התשובה שלך ברורה.

אמיר אוחנה: איזה חוק ממשלת מעבר לא יכולה - - -

מכלוף מיקי זוהר: אתה מחפש תירוץ להפיל את החוק כדי לעזור לרשימה הערבית להיות חזקה יותר, זו התשובה.

עודד פורר: לא סיימתי את התשובה.

מכלוף מיקי זוהר: עזרתם להם להתאחד כשהעליתם את אחזו החסימה.

מכלוף מיקי זוהר: עזרתם להם להתאחד שוב אחרי שגרמתם לפיזור הכנסת.

איתן גינזבורג: אתה מדבר?

איתן גינזבורג: מי העלה את הצעת החוק?

איתן גינזבורג: איזה חצוף.

איתן גינזבורג: מיקי זוהר העלה את הצעת החוק.

מכלוף מיקי זוהר: איזה אופורטוניזם זה, חבר הכנסת פורר?

עודד פורר: אני מציע שלא תאמץ את ההיסטריה של יושב-ראש המפלגה ולפחות תקשיב עד הסוף.

מכלוף מיקי זוהר: או באמת.

מכלוף מיקי זוהר: בושה וחרפה.

עודד פורר: תקשיב עד הסוף, אולי תלמד משהו בסוף.

מכלוף מיקי זוהר: למדתי היטב על בשרי את ההתנהלות שלך ושל המפלגה שלך.

עודד פורר: ועדת הבחירות המרכזית היא המוסמכת לפקח על הבחירות.

עודד פורר: היא עושה את זה ונערכת לעניין הזה כבר למעלה מ-90 ימים.

מכלוף מיקי זוהר: הם אומרים בעצמם שהם לא יכולים.

מכלוף מיקי זוהר: נציג ועדת הבחירות נמצא כאן?

מכלוף מיקי זוהר: הם אומרים בצורה מפורשת שהם לא מסוגלים לעשות את זה.

מכלוף מיקי זוהר: אז אתה רוצה להפיל עליהם משימה שהם לא מסוגלים לעשות?

מכלוף מיקי זוהר: כמה דמגוגיה?

מכלוף מיקי זוהר: אתה חושב שאתה מתעסק עם ילדים קטנים?

מכלוף מיקי זוהר: הציבור בבית חכם, אל תשכח את זה.

מכלוף מיקי זוהר: הוא יודע לזהות את מה שאתם עושים.

מכלוף מיקי זוהר: נשמע את היועצים המשפטיים ואחר כך נעבור להצבעה שמית.

מכלוף מיקי זוהר: יפתח המשנה ליועץ המשפטי לממשלה רז נזרי ויסכם היועץ המשפטי לכנסת.

מכלוף מיקי זוהר: בבקשה.

עו"ד רז נזרי: צהריים טובים.

עו"ד רז נזרי: כפי שפורסם וכפי שאני מניח שאתם יודעים, דעת היועץ המשפטי הייתה שיש מניעה משפטית לקידום הצעת החוק המשפטית הזאת.

עו"ד רז נזרי: זאת על אף שאנחנו חושבים שבהחלט ראוי ונכון שהכנסת תתחיל הסדר מסודר, בהליך ראוי ומסודר לכל נושא הצבת מצלמות בקלפיות לשם שמירה על טוהר בחירות.

עו"ד רז נזרי: טוהר בחירות זה ערך עליון גם בעינינו ובוודאי שראוי ונכון שיהיה הסדר כזה, אבל הסדר כזה צריך להיעשות בצורה מסודרת ואני מניח ומקווה שהכנסת הבאה תעשה את זה.

עו"ד רז נזרי: מדוע התנגדנו לזה למרות שכמו שאמרתי שקיים הרצון לקדם את טוהר הבחירות?

עו"ד רז נזרי: חוות הדעת פרטה כל מיני קשיים תהליכיים וסוגיות משפטיות שצריך ללבן אותם ויכול להיות שבסיטואציה רגילה היינו יכולים להסדיר הסדרים כאלה ואחרים בנוגע למאגר ומידע ושאלות נוספות שהצעת החוק מעוררת.

עו"ד רז נזרי: אבל בשעה שהונחה בפני היועץ המשפטי לממשלה ביום רביעי בשבוע שעבר, פחות משבועיים לפני הבחירות עמדת יושב-ראש ועדת הבחירות המרכזית שאומר בצורה מפורשת שקבלת החוק באופן הזה ובעיתוי הזה, שבוע לפני בחירות, משמעותו שהדבר עלול לגרום לאנדרלמוסיה ותוהו ובוהו בבחירות.

עו"ד רז נזרי: בעינינו כבר לא הייתה שאלה.

עו"ד רז נזרי: אני מניח שאף אחד לא רוצה - - -

אמיר אוחנה: שאלתם אותו למה?

עו"ד רז נזרי: אני אסביר.

עו"ד רז נזרי: נאמרו אמירות לגבי היועץ המשפטי, להרכין ראש, לא להרכין ראש, אני חושב שלא צריך להרכין ראש בפני היועץ, היועץ הוא אדם ככל אדם, היועץ המשפטי הוא אחד ממוסדות שלטון החוק ובהקשר הזה ראוי שכל צדי הבית יכבדו את שלטון החוק, גם כשנוח וגם כשלא נוח.

עו"ד רז נזרי: גם לגבי שומרי סף אחרים, לא רק היועץ המשפט לממשלה והמבין יבין.

מכלוף מיקי זוהר: בסופו של דבר אנחנו נבחרי הציבור ויכולים לקבל החלטה.

עו"ד רז נזרי: בהקשר הזה, לא צריך להרכין ראש בפני היועץ המשפטי, מי שרוצה לקדם משהו, צריך להרכין ראש בפני החוק, בפני הכללים שקובעים את זה.

עו"ד רז נזרי: הדיון בכנסת הוכיח את זה שיש פה ויכוח פוליטי בין מפלגות וסיעות שונות.

עו"ד רז נזרי: מה צריך לעשות בסיטואציה הזאת, בהקשרי בחירות מה שעושים בדרך כלל, מי שקובע את ההסדרים הללו, זו ועדת בחירות מרכזית שיושבת וקובעת.

עו"ד רז נזרי: בוועדה יש נציגים לכל המפלגות .

אוסנת הילה מארק: אולי תסביר לנו איך קורה הבלגן בעקבות המצלמות?

עו"ד רז נזרי: הקשבתי ברוב קשב ואני אסביר.

עו"ד רז נזרי: לא היועץ המשפטי לממשלה צריך לסדר את הקלפיות.

עו"ד רז נזרי: יש ועדת בחירות שמוסמכת לפי דין לארגן את הדברים האלו.

עו"ד רז נזרי: ועדת הבחירות מורכבת מנציגים של כל המפלגות.

עו"ד רז נזרי: תתכבד ועדת הבחירות לקבוע שאפשר לעשות ולהגיע להסדר אחר אנחנו ניתן את האינפוט שלנו ונגיד מה אפשר או אי אפשר.

עו"ד רז נזרי: אבל כאשר מפעילים את הצעת החוק הממשלתית ובעצם זו לא הממשלה, יש פה מפלגה ויש ממשלה, צריך להבדיל בין הדברים.

עו"ד רז נזרי: אני כנציג הממשלה מייצג פה עמדות, גם כשיש מחלוקת בבחירות זה העניין - - -

אוסנת הילה מארק: אבל כאשר - - -

קריאה: תני לו לסיים.

אוסנת הילה מארק: כאשר היועץ המשפטי לממשלה מסתמך על חוות הדעת של ועדת הבחירות והיא קובעת שזה הולך לעשות בלגן בבחירות, תסביר לנו איך אמור להיות הבלגן הזה?

עו"ד רז נזרי: יש לי הרבה כובעים, אף אחד מהם זה נציג ועדת הבחירות.

עו"ד רז נזרי: יהיה נציג מוועדת הבחירות, יציג את זה.

אוסנת הילה מארק: אבל אתה מסתמך על חוות הדעת שלו.

עו"ד רז נזרי: כשיש כאן ויכוחים, תפקידנו כייעוץ משפטי לממשלה זה לייצג את עמדת הממשלה גם כאשר יש ויכוח פוליטי.

עו"ד רז נזרי: גם כאשר האופוזיציה חושבת כך או אחרת, תפקידנו לייצג את עמדת הממשלה גם במחלוקות פוליטיות.

עו"ד רז נזרי: כאשר יש אג'נדה לממשלה אנחנו מנסים לקדם את האג'נדה שלה בגבולות הדין.

עו"ד רז נזרי: מה שיש כאן זו לא אג'נדה של ממשלה.

עו"ד רז נזרי: יש כאן הצעה שעוסקת בהסדרי בחירות.

עו"ד רז נזרי: את הבחירות מקדמות המפלגות.

עו"ד רז נזרי: את הכללים קובעות המפלגות.

עו"ד רז נזרי: המפלגות כולן מיוצגות בוועדת הבחירות המרכזית.

אוסנת הילה מארק: אתה אומר הכול ולא אומר כלום.

אוסנת הילה מארק: כי אם אתה אומר פה לוועדה - - -

מכלוף מיקי זוהר: אני מבקש לא להפריע לו.

עו"ד רז נזרי: אפשר לא להסכים ואפשר לא להבין.

אוסנת הילה מארק: אבל אנחנו רוצים לשים אינפוט דווקא על זה.

אוסנת הילה מארק: אנחנו רוצים להבין, אם היועץ המשפטי לממשלה אמר שהבלגן שהולך להיות בקלפיות מסתמך על חוות הדעת שקיבלתם מוועדת הבחירות, יואיל אדוני ויסביר לנו איך הבלגן הזה אמור לקרות?

אוסנת הילה מארק: תסביר לנו.

עו"ד רז נזרי: אני יועץ משפטי לממשלה ואני לא מארגן בחירות.

מכלוף מיקי זוהר: אז איך קבעת מראש שיהיה בלגן?

מכלוף מיקי זוהר: מתוך ניסיון?

מכלוף מיקי זוהר: ישבת בקלפיות?

מכלוף מיקי זוהר: איך אתם יודעים?

עו"ד רז נזרי: אני אפילו לא הייתי מזכיר.

מכלוף מיקי זוהר: אז איך אתם יודעים שיהיה בלגן?

אוסנת הילה מארק: מאיפה שואבים את זה?

יעל גרמן: אני לא יכולה להאמין איך אתם מתקיפים ללא בושה נציג ציבור.

מכלוף מיקי זוהר: בוא נעצור את הדמגוגיה.

מכלוף מיקי זוהר: עורך דין רז נזרי יבהיר לפרוטוקול שהוא לא חש מותקף.

מכלוף מיקי זוהר: האם אתה חש מותקף?

עו"ד רז נזרי: הייתי כאן בעשרות דיונים והיו סיטואציות בהן חשתי יותר מותקף.

מכלוף מיקי זוהר: תודה.

מכלוף מיקי זוהר: הוא לא מותקף, תהיי רגועה.

עו"ד רז נזרי: אבל עדיין - - -

קריאה: זה לא מצחיק, תכבדו אותו.

עו"ד רז נזרי: זה בסדר גמור, אפשר לנהל דיונים.

ישראל אייכלר: את מבקר המדינה החדש אפשר לתקוף?

ישראל אייכלר: הוא לא שומר סף?

מכלוף מיקי זוהר: אותו בטח.

מכלוף מיקי זוהר: את מבקר המדינה חייב לתקוף.

מכלוף מיקי זוהר: שמענו מה גנץ אמר עליו.

מכלוף מיקי זוהר: זה בסדר גמור.

מכלוף מיקי זוהר: הוא לא שומר סף, במקרה בגלל שהוא מתניהו אפשר לתקוף אותו, זה דומה לנתניהו, אפשר להתבלבל.

עו"ד רז נזרי: אני מודה לחברי הכנסת מכאן ומכאן שמגנים עלינו.

עו"ד רז נזרי: זה לא עניין של הגנה אישית, יש הגנה מוסדית.

עו"ד רז נזרי: שלטון חוק זה דבר מוסדי אנחנו לא תמיד צודקים.

עו"ד רז נזרי: אנחנו עושים את תפקידנו.

עו"ד רז נזרי: כמו שהערתי קודם והמבין יבין, אמרתי שיש שומרי סף מסוגים שונים ועל כולם צריכים לשמור מכיוונים שונים של הבית הזה.

עו"ד רז נזרי: כל צד מדבר מהאופוזיציה וכל אחד מבין את זה בעצמו.

עו"ד רז נזרי: בואו נהיה ישרים עם עצמנו ונבים שכשתוקפים את זה ותוקפים את זה, בסוף כולם שומרי סף, זה לא אומר שתמיד הם צודקים.

עו"ד רז נזרי: אבל ביחס כלפיהם ולכל שומרי הסף, היועץ המשפטי לממשלה, מבקר המדינה, בית משפט עליון, צריך להתייחס בכבוד.

עו"ד רז נזרי: לשאלתך, אני שוב אומר, יועץ משפטי לממשלה מקבל הצעת חוק ממשלתית.

עו"ד רז נזרי: היה דבר שבעינינו חריג, בשיח בין היועץ המשפטי לראש המשלה ושר המשפטים סוכם שיהיה תהליך מקוצר יחסית כדי לא לאיין את היכולת.

עו"ד רז נזרי: אנחנו עושים את תפקידנו בהקשר הזה במובן שאנחנו רוצים לסייע לממשלה לעשות דברים שעם כל הקשיים ועם כל הסיטואציה המיוחדת שיש ופורסם תזכיר עשרה ימים.

עו"ד רז נזרי: המשיך שיח בהקשר הזה בין היועץ ונציגיו לשר המשפטים שתפקידו לקדם הצעת חוק ממשלתית.

עו"ד רז נזרי: הועלו שאלות לא מעטות שנמצאות גם בחוות דעת היועץ, שאלות משפטיות לגבי ההסדרים וגם לגבי התהליך.

עו"ד רז נזרי: מה שמבחינתנו היה שובר השוויון שגרם ליועץ המשפטי לומר שיש מניעה משפטית בהקשר הזה, למרות שכמו שאמרנו אנחנו בעד חושבים שזה נכון שיהיו מצלמות בסיטואציות כאלה.

עו"ד רז נזרי: אבל הסדר כזה לא עושים - - -

אמיר אוחנה: לא עושים לפני בחירות אלא אחריהן.

עו"ד רז נזרי: אדוני שר המשפטים, בכל הכבוד, לא זה העניין.

עו"ד רז נזרי: התנהלו כאן מערכות בחירות לפני ארבעה חודשים - - -

מכלוף מיקי זוהר: ואז גילינו כל מיני קלפיות מוזרות.

אוסנת הילה מארק: - - -

פטין מולא: בפרקליטות בחיפה יש תיקים נגד קשישים ונשים שלא הצביעו בבחירות, איך תמנע את התופעה הזאת מחר בכפרים הדרוזים או בישובים בצפון?

פטין מולא: איך תמנע?

פטין מולא: אתה יודע בדיוק כמה תיקים יש שם.

עו"ד רז נזרי: האמן לי שלא פחות ממך אנחנו מעוניינים בטוהר בחירות.

עו"ד רז נזרי: אנחנו מעדיפים למנוע מראש עבירות מאשר לשבת בישיבות לאחר הבחירות - -

מכלוף מיקי זוהר: אז למה אתם לא עוזרים לנו?

עו"ד רז נזרי: - - עם המשטרה ועם הפרקליטות ולעשות חקירות ולהתנהל בבתי משפט.

עו"ד רז נזרי: זה אינטרס של כולנו כמדינה.

עו"ד רז נזרי: אבל מעבר למחלוקת הפוליטית ושימו לב מה אני אומר, אני אומר את זה בעיקר לאנשי הקואליציה, אפשר ורצוי לעשות דבר כזה, אבל הצעת ממשלתית לא עוסקת בסיטואציה.

עו"ד רז נזרי: הסיטואציה שאנחנו מדברים בה היא בעצם הסדר בין מפלגות.

עו"ד רז נזרי: אם יושב-ראש ועדת הבחירות הניח את הדבר הזה תוך כדי התהליך ואמר את האמירה המפורשת שהדבר הזה עלול לגרום לכך שוועדת הבחירות לא תוכל להתארגן תוך פחות משבוע ימים עם עשרות אלפי מצלמות - - -

אוסנת הילה מארק: מה יש להתארגן?

אמיר אוחנה: אלה מילים ריקות אדוני.

עו"ד רז נזרי: אני חושב שאלה לא מילים ריקות.

אמיר אוחנה: אז תסביר איך אנדרלמוסיה.

אמיר אוחנה: מצלמות בכבישים עושות סדר או אנדרלמוסיה?

עו"ד רז נזרי: מצלמות בכבישים, מצלמות בבתי חולים, מצלמות בבתי אבות אלה הסדרים חוקיים שאנחנו עושים.

ניר ברקת: מצלמה זה גורם מרסן - - -

אורית פרקש הכהן: יש מצלמות של ליכודניקים בכבישים?

אורית פרקש הכהן: אלה מצלמות של המדינה.

אורית פרקש הכהן: זה ההבדל.

אורית פרקש הכהן: אתם מבלבלים.

מכלוף מיקי זוהר: אני מבקש לאפשר ליועץ המשפטי להשלים את דבריו.

ניר ברקת: בכל מקום שיש מצלמה זה מרסן פשע ואלימות.

מכלוף מיקי זוהר: אני מבקש לענות לדבריו של חבר הכנסת ברקת שאומר שלדבריכם מצלמות במקום לרסן, יוצרות אנדרלמוסיה.

מכלוף מיקי זוהר: איך זה מסתדר לוגית.

אוסנת הילה מארק: יש ישיבות עירייה שמשודרות בשידור חי.

איתן גינזבורג: מטעם העירייה, לא מטעם המפלגות.

אוסנת הילה מארק: אז אותו דבר פה.

אוסנת הילה מארק: אנחנו רוצים את זה בהצעת חוק מטעם המדינה.

איתן גינזבורג: את רוצה את זה מטעם מפלגה.

מכלוף מיקי זוהר: נשמע את תשובת היועץ המשפטי.

עו"ד רז נזרי: מצלמות בכבישים ומצלמות במקומות ציבוריים בבתי אבות ובמקומות כאלה ואחרים מצנני פשע ומונעים עבירות.

עו"ד רז נזרי: כל המצלמות האלה הותקנו כשהיו דיונים, חלק אפילו אצלי בשנים האחרונות, לא באים בבוקר ומתקינים מצלמה.

עו"ד רז נזרי: גם בבתי אבות, כשאתה רוצה להתקין מצלמה, אז כל אחד שיש לו מצלמה יבוא ויצלם את הזקן בתוך השירותים?

עו"ד רז נזרי: יש הסדרים שעושים אותם כדי לראות איפה ממקמים אותם וכו'.

עו"ד רז נזרי: אני לא מומחה לבחירות יותר ממה שאמרתי.

עו"ד רז נזרי: אם ועדת הבחירות אומרת שיש 32 נציגים באופן תיאורטי בקלפי - - -

ניר ברקת: אני רוצה להזכיר שהמשטרה נותנת לאזרחים מהשורה לצלם עבירות תנועה ולדווח.

אוסנת הילה מארק: איך שומרי דרך יכולים ואנחנו לא יכולים.

מכלוף מיקי זוהר: אני רוצה להתקדם.

מכלוף מיקי זוהר: באמירת אגב אומר שאני לא מקנא בך שאתה צריך להגן על העמדה הזאת.

עו"ד רז נזרי: אני עושה את תפקידי ואני בסדר גמור.

מכלוף מיקי זוהר: אבל זה מאוד קשה.

עו"ד רז נזרי: אם זה קשה אז תעזור לי להשלים את דברי.

אוסנת הילה מארק: בעניין של שומרי הדרך, הם גם מתעדים ומצלמים.

אוסנת הילה מארק: איך להם מותר ולנו אסור?

עו"ד רז נזרי: שומרי דרך זה דבר טוב ונכון.

עו"ד רז נזרי: מצלמות בבתי אבות, בבתי ספר ובמעונות זה דבר טוב נכון וראוי.

אוסנת הילה מארק: אבל שומרי דרך - - -

אברהם (אבי) ניסנקורן: עם כל הכבוד, זה לא דיאלוג, אי אפשר לנהל ככה דיון.

אברהם (אבי) ניסנקורן: למה אתה לא קורא אותה לסדר?

אוסנת הילה מארק: סוף סוף אנחנו מנהלים פה דיון שהוא על העניין ולא את השטויות על המצלמות.

אברהם (אבי) ניסנקורן: למה אתה לא קורא אותה לסדר?

אברהם (אבי) ניסנקורן: חוצפה.

מכלוף מיקי זוהר: קראתי אותה לסדר.

מכלוף מיקי זוהר: תני לו לסיים.

אברהם (אבי) ניסנקורן: לא שמעתי אותך קורא אותה לסדר.

מכלוף מיקי זוהר: לא שמעת?

מכלוף מיקי זוהר: הנה אני קורא אותך לסדר פעם ראשונה.

אברהם (אבי) ניסנקורן: אני מבקש שמי שמפריע תקרא אותו לסדר.

עו"ד רז נזרי: כל הדוגמאות למצלמות שהזכרתם מראות מדוע היועץ המשפטי חושב שנכון שתהיינה מצלמות גם בקלפיות רק שכל הדוגמאות שנתתם אלה דוגמאות שכשעשו אותן היו הסדרים בדיונים שחלקם ארכו חודשים ושנים.

עו"ד רז נזרי: פה לא ביקשנו חודשים ושנים.

עו"ד רז נזרי: אי אפשר לעשות החלטה כזאת תוך שבוע.

עו"ד רז נזרי: לא אני אומר את זה, אלא יושב-ראש ועדת הבחירות המרכזית אומר את זה.

עו"ד רז נזרי: אנחנו נמצאים עכשיו בחדר שלדעתי גדול יותר מרוב הקלפיות, יש פה גם מצלמות, תראו איך מתנהל פה דיון.

עו"ד רז נזרי: תארו לכם עכשיו 32 נציגי מפלגות, שזה מספר אפשרי באופן תיאורטי אם כל רשימה מביא משקיף.

עו"ד רז נזרי: כולם באים עם מצלמות וטלפונים ניידים, תחשבו איך זה יתנהל.

מכלוף מיקי זוהר: אוי באמת.

עו"ד רז נזרי: "אוי באמת" זה טיעון מנצח.

מכלוף מיקי זוהר: זה אפילו לא קרוב להיות - - - אתה אומר ש-32 נציגים, גם מאיזו רשימה קיקיונית תגענה לקלפי כדי לעשות תוהו ובוהו בקלפי?

אוסאמה סעדי: מספיק 20 שיעשו תוהו ובוהו.

אוסאמה סעדי: אפילו 15.

מכלוף מיקי זוהר: אתכם מפחיד שליכודניק אחד יעשה תוהו ובוהו באיזו קלפי ערבית.

מכלוף מיקי זוהר: זה מה שמפחיד אתכם, נכון?

מכלוף מיקי זוהר: אתם לא רוצים שיפריעו לכם.

מכלוף מיקי זוהר: אז אנחנו פה כדי לוודא שיהיה טוהר בחירות.

אוסאמה סעדי: אבל נגיע.

עו"ד רז נזרי: אדוני היושב-ראש, אני מבקש לענות לך.

עו"ד רז נזרי: יכול להיות שהדברים שאמרתי לגבי ה-32 באמת לא משכנעים.

עו"ד רז נזרי: אבל לא אני ולא אתה ולא אף אחד אחר פה אמור לקבוע איך מתנהלות בחירות בתוך החדר.

עו"ד רז נזרי: יש גוף שאתם הסמכתם, ועדת הבחירות המרכזית היא זו שהסמיכה.

עו"ד רז נזרי: היא אמורה להגיד האם אפשר או לא.

עו"ד רז נזרי: אם היא תגיד שאפשר, אנחנו לא נתנגד.

עו"ד רז נזרי: ברגע שיושב-ראש ועדת הבחירות אומר שהדבר הזה עלול לגרום לאנדרלמוסיה, אני שואל אותך חבר הכנסת ניר ברקת, אם יושב-ראש ועדת הבחירות אומר את זה, מה אנחנו אמורים - - -

מכלוף מיקי זוהר: התשובה ברורה, עמדת יושב ראש ועדת הבחירות היא שקובעת.

עו"ד רז נזרי: - - - היא הייתה שובר השוויון בהתלבטות שהייתה אצלנו.

עו"ד רז נזרי: לכן, כפי שגם הוסבר בחוות הדעת שהוגשה לכנסת, כאשר החוק מדבר על כך שצריך לקיים בחירות, אם הגוף שמוסמך לקיים בחירות אומר לי שהוא לא יכול לקבל בחירות, אז בוודאי שיש פה מניעה משפטית להצעת החוק.

אוסנת הילה מארק: הוא לא אמר שהוא לא יכול לקיים את הבחירות.

קריאה: אז מי יקבע אם לא יושב ראש ועדת הבחירות?

קריאה: דוד ביטן יקבע?

מכלוף מיקי זוהר: אדוני, נא לסיים, אם אפשר לא להפריע לו לסיים את דבריו.

עו"ד רז נזרי: חוות דעת היועץ מפרטת שורה של שאלות וקשיים משפטיים גם בהקשר התהליכי, כל קיצור הזמנים, משלת מעבר וכל הקשור בכך.

מכלוף מיקי זוהר: ממשלת מעבר לא רלוונטית פה.

מכלוף מיקי זוהר: להסביר למי שלא יודע, במיוחד לחדשים שבכם, מי שמצביע על החוק, מי שמאשר אותו או לא, זו הכנסת.

מכלוף מיקי זוהר: מי שמציע אותו זו הממשלה.

מכלוף מיקי זוהר: הכנסת כן קיבלה את אימון הציבור - -

איתן גינזבורג: הוא דיבר על קשיים משפטיים.

איתן גינזבורג: אם הוא אומר לך שזה רלוונטי, אז זה רלוונטי.

מכלוף מיקי זוהר: - - לכן, גם אם הממשלה מציעה הצעה הכנסת יכולה לפסול אותה.

אורית פרקש הכהן: אבל אתה לא יכול להגיד לו לא לפרוש את העמדה שלו.

עו"ד רז נזרי: גם אם לא מרכינים ראש בפני העמדה ולא צריך להרכין ראש, אפשר לשמוע אותה ולהתייחס אליה.

ישראל אייכלר: יש לי שאלה משפטית, איפה כתוב בחוק שאסור לי להחזיק מצלמה בכל מקום ציבורי שאני הולך.

ישראל אייכלר: אם אני אזרח פרטי שרוצה להיכנס לקלפי ולצלם, איפה כתוב בחוק שאסור לי?

עו"ד רז נזרי: החלטת יושב-ראש ועדת הבחירות לפני כשבועיים מתייחסת לסעיפים בחוק הבחירות שמדברת על מה כן מותר שיהיה בה ומה אסור.

צבי האוזר: - - -

אוסנת הילה מארק: - - -

מכלוף מיקי זוהר: יושב-ראש ועדת הבחירות המרכזית אסר את זה.

מכלוף מיקי זוהר: הוא אסר על יושבי הקלפי להפעיל מצלמות.

ישראל אייכלר: ולאזרח שמגיע מותר לצלם?

מכלוף מיקי זוהר: הוא אסר את זה.

עו"ד רז נזרי: אפשר ורצוי להתווכח בנושאים האלה ואנחנו עושים את זה כל יום.

עו"ד רז נזרי: מה שיש כאן כרגע זו הצעה שמתעסקת בשאלה איך מתנהלות בחירות ביום הבחירות.

עו"ד רז נזרי: הכנסת רשאית ומוסמכת לקבוע הסדרים שוועדת הבחירות תתאים את עצמה אליהם.

עו"ד רז נזרי: לא שיושב ראש ועדת הבחירות קובע, אם הכנסת בהליך מסודר, ובעת את ההסדר, הוועדה בפעם הבאה תצטרך להתאים את עצמה.

עו"ד רז נזרי: בסיטואציה שיש עכשיו אתם רוצים לקבוע הסדר שמשמעותו שיושב-ראש ועדת הבחירות, שהוסמך על ידכם, אומר לכם שהוא לא יכול לנהל בחירות עם ההחלטה הזאת שבוע לפני.

אוסנת הילה מארק: גם כשהוא אומר שהוא לא יכול, הוא צריך לתת טיעון מספיק חזק להגיד למה הוא לא יכול.

מכלוף מיקי זוהר: הייתי עד למקרים מועטים בהם משפטן אחד לא גיבה ועדת בחירות, זה היה ממש מעט ואתם מקבלים את עמדת יושב-ראש ועדת הבחירות וזה בסדר, משפטן כמוך, בסדר, זכותכם.

צבי האוזר: אדוני המשנה, אשמח להתייחסות באשר לתקדים בהחלטה.

עו"ד רז נזרי: אם היו מצלמות בחדרים אצלנו, אם תחוקקו חוק שתהיינה מצלמות במשרד המשפטים, תראו כמה פעמים מתנהלים ויכוחים עזים בין משפטנים גם בתוך הבית אצלנו.

עו"ד רז נזרי: לכן האמירה הזו מצד היושב ראש, משפטים זה לא מדע מדויק, לא מתמטיקה.

מכלוף מיקי זוהר: אבל יש נוסחה, בה אתם מגבים אחד את השני כל הזמן.

מכלוף מיקי זוהר: תמימי דעים בהרבה נושאים.

עו"ד רז נזרי: אדוני היושב-ראש, מי שקובע את הכללים זה - - - , אל תתחמקו מזה.

אוסנת הילה מארק: - - -

מכלוף מיקי זוהר: אני מבקש שקט.

עו"ד רז נזרי: עמדת היועץ פורסמה.

עו"ד רז נזרי: מי שלא השתכנע, אם יהיה לי זמן, היושב-ראש מנהל את הדיון, לא אפרט יותר, אעבור שוב על עיקרה ותמציתה.

עו"ד רז נזרי: אין לכם ויכוח אתנו.

עו"ד רז נזרי: קל לגולל את זה על משפטנים.

עו"ד רז נזרי: יש לכם פה ויכוח עם הכללים שאתם קבעתם.

עו"ד רז נזרי: הכללים שקבעתם אומרים שיש ועדת בחירות שמנהלת את הבחירות.

עו"ד רז נזרי: ברגע שהיא אומרת שהיא לא יכולה לנהל את הבחירות עם הדבר הזה, אף אחד בתוך הבית הזה אני מניח לא רוצה להגיע למצב של כאוס בעוד שבוע, בסוף זו תהיה פגיעה יותר מכל דבר אחר.

עו"ד רז נזרי: זו ליבת העמדה.

עו"ד רז נזרי: שאר הנימוקים נמצאים פה ולשאלתך, לא הייתה הצעת חוק ממשלתית, למיטב ידיעתי, היו הצעות חוק פרטיות שהותקנו כנגד עמדת היועץ, לא הייתה הצעת חוק ממשלתית.

צבי האוזר: לא הייתה מאז 48 הצעת חוק ממשלתית.

עו"ד רז נזרי: למיטב ידיעתי.

עו"ד רז נזרי: חבר הכנסת האוזר, אתה יודע גם מתפקידיך הקודמים, שאנחנו, היועץ המשפטי לממשלה, משרתים כל ממשלה באשר היא ועושים את תפקידנו, כולל עמדות ממשלתיות שבהם מוצאים קשיים.

עו"ד רז נזרי: יש מצבי קיצון בהם היועץ המשפטי מוצא מניעה משפטית, זה לא קורה הרבה.

עו"ד רז נזרי: בסיטואציה הזו אמרנו שיש מניעה.

עו"ד רז נזרי: היועץ המשפטי ואני לא ששים לומר מניעה.

עו"ד רז נזרי: אבל בסיטואציה הזו נאמרה מניעה.

עו"ד רז נזרי: אני מצר על כך שהממשלה לא קיבלה את זה.

יעל גרמן: אתם לא מפסיקים לפלג ולהסית.

מכלוף מיקי זוהר: חברת הכנסת גרמן, אני ארבע שנים פה ואת לדעתי שש.

מכלוף מיקי זוהר: למדתי שהמסיתים הכי גדולים זה השמאל.

מכלוף מיקי זוהר: אתם כל היום מסיתים נגד הימין וכשאנחנו מתגוננים אתם הופכים אותנו למסיתים.

מכלוף מיקי זוהר: זה פשוט אבסורד שאין כדוגמתו אתם תוקפים שומרי סף, אף אחד לא מדבר אליכם.

מכלוף מיקי זוהר: אתם עושים מה שבא לכם והתקשורת מחבקת אתכם.

מכלוף מיקי זוהר: אנחנו, הימין הם המסיתים.

מכלוף מיקי זוהר: בושה וחרפה.

מכלוף מיקי זוהר: איל יינון היועץ המשפטי של הכנסת בבקשה.

איל ינון: אדוני היושב-ראש, חברי הוועדה הנכבדים.

איל ינון: עמיתי המשנה ליועץ המשפטי לממשלה, אדוני היושב-ראש אני מודה לך שנתת לו את זכות הדיבור לפני.

מכלוף מיקי זוהר: את כל האנרגיות הם פרקו עליו.

מכלוף מיקי זוהר: הרגשת מותקף?

מכלוף מיקי זוהר: אני יודע שלא התקפנו אותך.

מכלוף מיקי זוהר: הם כל הזמן מנסים ללבות את האווירה בשקר מוחלט.

מכלוף מיקי זוהר: זה התפקיד שלהם "פייק ניוז".

איל ינון: "שילהי דקייטא קשיא מקייטא".

איל ינון: קשה חומו של סוף הקיץ של אלול, אפילו מחום הקיץ של תמוז.

איל ינון: מסתבר שהאמירה התלמודית הזו, לא נס ליחה והבוקר קבלנו תזכורת לעניין הזה.

איל ינון: לאור ההתפתחויות כפי שעוד מעט תשמעו, אין טעם שאכנס לנבכי הצעת החוק.

איל ינון: אני מזכיר שאנחנו בדיון על פטור מחובת הנחה, את מה שהיה לי לומר על הצעת החוק הזו, שאי מצר מאד שהונחה על שולחן הכנסת, או שעמדה להיות מונחת על שולחן הכנסת, אמרתי אתמול בחוות דעת מאוד מפורטת שהופצה לכל חברי הכנסת.

מיכל (מיקי) חיימוביץ': אני חושבת שחשוב שתאמר בקולך שהצעת החוק לא חוקתית.

איל ינון: הצעת החוק הזו, בנוסחה הזה, לדעתי הייתה הצעת חוק לא חוקתית, בוודאי בעיתוי הנוכחי.

איל ינון: על הדרך הייתה פה פריצה של כל מיני מוסכמות ונהגים אחרים, מעין נשורת גרעינית שחלקה ידועה וחלקה לא ידועה.

איל ינון: אני מקווה ושמח שכל התהליך נחסך מאתנו.

איל ינון: מה שאנחנו לוקחים כלקח כאנשי מקצוע שמלווים את הכנסת הרבה שנים, שהאיזונים והבלמים שנקבעו לאורך שנים ארוכות בכל מה שנוגע לפגרת בחירות נפרצו במקרה הזה ואנחנו צריכים לתת את הדעת איך להדק את העניין הזה של ייזום חקיקה ודיונים, לצערי גם על ידי הממשלה, מה שעד היום הגורמים המרסנים בממשלה ולכן גם נקבעה מערכת איזונים מאוד רגישה ועדינה בקשר לחקיקה בפגרת בחירות, שכשלה בעצם והגענו למצב שהגענו.

איל ינון: נצטרך לחשוב לקראת הפעם הבאה איך לחשק את האפשרויות של ייזום חקיקה ימים ספורים לפני הבחירות, שנויה במחלוקת, פוליטית, מקצועית.

איל ינון: לכן אני שמח שכל התקדימים הרעים שעמדו להיווצר, רעים לטעמי לפחות, כנראה יחסכו מאתנו.

איל ינון: תודה רבה.

מכלוף מיקי זוהר: תודה רבה.

מכלוף מיקי זוהר: עמדתך ברורה לחלוטין לא חשבנו שתהיה אחרת וזה בסדר.

מכלוף מיקי זוהר: אני רק רוצה לומר בהמשך לדבריך אדוני היועץ המשפטי, שכל מה שעומד לנגד עינינו, עד כמה שההליך לא מוצא בעיניך ולגיטימי שהוא לא ימצא חן בעיניך, כי אכן נעשה בדוחק השעה דקה לפני שהבחירות הללו מתחוללות, נעשה בגלל דבר אחד בסיסי, חיובי, נקי והוא טוהר הבחירות, שאין חולק שגם אתה וגם היועץ המשפטי לממשלה בעד טוהר בחירות.

מכלוף מיקי זוהר: גם היועץ המשפטי לממשלה אמר את זה ויכול להיות שגם תסכים אתו שהיום כמעט כל דבר מתועד ואין מניעה בעתיד שיהיו מצלמות.

מכלוף מיקי זוהר: הכול נכון מבחינת המהות.

מכלוף מיקי זוהר: אתם מדברים על דרך הפעולה שלנו.

מכלוף מיקי זוהר: מה לעשות?

מכלוף מיקי זוהר: יש בחירות בעוד שבוע , לו יכולנו לפתור את הבעיה קודם יתכן וגם היינו עושים את זה.

מכלוף מיקי זוהר: אבל אנחנו מנהלים סיג ושיח מול יושב ראש ועדת הבחירות השופט מלצר, לא מצליחים להגיע אתו להבנות שבסופו של דבר יניחו את דעתנו שתהיינה בחירות נקיות וטהורות וצחות כשלג.

מכלוף מיקי זוהר: ברגע שלא הצלחנו להגיע אתו להבנות התקדמנו להצעת החוק הזו.

מכלוף מיקי זוהר: זה הכול.

מכלוף מיקי זוהר: הפסקה של חמש דקות והצבעה.

מכלוף מיקי זוהר: אני מחדש את הישיבה.

מכלוף מיקי זוהר: נעבור ישירות להצבעה שמית.

אחמד טיבי: על הצבעה אנטישמית.

מכלוף מיקי זוהר: מתבקשים הצלמים לצלם מי הצביע ומה.

מכלוף מיקי זוהר: אנחנו מצביעים על בקשת הממשלה לפטור מחובת הנחה להצעת חוק הבחירות לכנסת (תיקון מס' 73) (תיעוד חזותי או קולי בקלפיות), התשע"ט-2019 (מ/1290).

מכלוף מיקי זוהר: נעשה את זה מעניין, נראה כמה קולות יש לנו וכמה קולות יש לכם, שתהיה אווירת בחירות.

מכלוף מיקי זוהר: אנוכי מיקי זוהר מהליכוד מצביע בעד מתן הפטור.

מכלוף מיקי זוהר: מכלוף מיקי זוהר - בעד שלמה קרעי - בעד אריאל קלנר - בעד פטין מולא - בעד ניר ברקת - בעד אוסנת הילה מארק - בעד אופיר כץ - בעד

מכלוף מיקי זוהר: בינתיים שבעה בעד.

מכלוף מיקי זוהר: אבי ניסנקורן - נגד יעל גרמן - נגד מיקי חיימוביץ - נגד עפר שלח - נגד עידן רול - נגד פנינה תמנו שטה - נגד צבי האוזר - נגד

מכלוף מיקי זוהר: יש שוויון שבעה קולות.

מכלוף מיקי זוהר: הצלחתם להשוות.

מכלוף מיקי זוהר: יואב בן צור - בעד מיכאל מלכיאלי - בעד טל רוסו - נגד תמר זנדברג - נגד

מכלוף מיקי זוהר: שוויון תשעה קולות.

מכלוף מיקי זוהר: ישראל אייכלר - בעד יצחק פינדרוס - בעד עידית סילמן - בעד רועי פולקמן - אינו נוכח

מכלוף מיקי זוהר: נותרו שלושה שטרם הצביעו ואלו הם, אחמד טיבי, יוליה מלינובסקי מישראל ביתנו ומנסור עבאס.

מכלוף מיקי זוהר: התוצאה כרגע 12 בעד, תשעה נגד.

מכלוף מיקי זוהר: שלושת האנשים הללו יקבעו אם הפטור יעבור או לא.

אלעזר שטרן: ולפי התיאטרון, על מי אתה רוצה להפיל את זה?

אוסנת הילה מארק: שלושת האנשים האלה יקבעו אם תהיינה פה בחירות הוגנות.

מכלוף מיקי זוהר: נא לא להפריע בשעת ההצבעה.

מכלוף מיקי זוהר: חברת הכנסת אוסנת מארק אני קורא אותך לסדר פעם שנייה.

מכלוף מיקי זוהר: שלושת האנשים הללו יקבעו אם יש לנו חוק או לא.

מכלוף מיקי זוהר: קוריוז קטן על העיקרון.

תמר זנדברג: איזה עיקרון?

תמר זנדברג: עיקרון הגזע?

מכלוף מיקי זוהר: אני אלמד אותך שיעור פילוסופי מאלף.

מכלוף מיקי זוהר: חבר הכנסת מנסור עבאס הצביע נגד אז התוצאה היא 12 בעד, עשרה נגד.

מכלוף מיקי זוהר: אתם יכולים להתחרט.

מכלוף מיקי זוהר: נשארתם אתם ואחמד טיבי.

מכלוף מיקי זוהר: מי רוצה להצביע ראשון?

אלעזר שטרן: יש אצלכם בחורים טובים, למה נתת להם להיכנס סתם לפרוטוקולים, לספר החוקים.

מכלוף מיקי זוהר: יוליה מלינובסקי מישראל ביתנו מה את מצביעה?

יוליה מלינובסקי: אני שואלת - - -

מכלוף מיקי זוהר: אי אפשר באמצע הצבעה.

מכלוף מיקי זוהר: בעד או נגד?

יוליה מלינובסקי: שאלת הבהרה, האם הליכוד קיבל את ההסתייגות שלנו - - -

מכלוף מיקי זוהר: אני שואל שאלה פשוטה, האם את בעד חוק המצלמות או נגד חוק המצלמות?

מכלוף מיקי זוהר: אחריך צריך להצביע השותף שלך לדרך אחמד טיבי.

מכלוף מיקי זוהר: אז אני אבקש ממך - - -

יוליה מלינובסקי: שאלה פשוטה, האם אתם מקבלים את ההסתייגות שלנו או לא?

מכלוף מיקי זוהר: אם את לא מצביעה, אני מוותר על קולך.

מכלוף מיקי זוהר: את מוותרת על ההצבעה שלך?

מכלוף מיקי זוהר: אם לא, אז תצביעי.

מכלוף מיקי זוהר: אדוני היועץ המשפטי תסביר לי מה קורה אם היא לא מצביעה.

אוסנת הילה מארק: תצביעי, תצביעי, נדע סוף סוף אם ישראל ביתנו הולכים עם השמאל או לא?

יוליה מלינובסקי: האם הליכוד לא מקבל את ההסתייגות שלנו, בעד מצלמות מסודרות - - -

מכלוף מיקי זוהר: אני מבקש לשמוע האם ליברמן חובר לטיבי?

מכלוף מיקי זוהר: יוליה מלינובסקי - נגד

מכלוף מיקי זוהר: אתם נגד.

מכלוף מיקי זוהר: תודה רבה.

אוסנת הילה מארק: הנה בבקשה, בעד ממשלת שמאל.

מכלוף מיקי זוהר: החבר שלכם טיבי, אגב, הקול שלך יכריע הרבה לטובת המגזר הערבי בבחירות הקרובות.

מכלוף מיקי זוהר: אתה בעד או נגד?

מכלוף מיקי זוהר: אני מבין שאתה נהנה מכל רגע.

אחמד טיבי: הרשימה המשותפת גמרה אומר לחסל את החוק הזה.

אחמד טיבי: אני מצביע נגד.

מכלוף מיקי זוהר: אחמד טיבי - נגד בקשת הממשלה להקדמת הדיון בהצעת חוק הבחירות לכנסת (תיקון מס' 73) (תיעוד חזותי או קולי בקלפיות), התשע"ט-2019, לא נתקבלה.

מכלוף מיקי זוהר: החוק נפל.

מכלוף מיקי זוהר: תודה רבה לך ליברמן, הערבים מודים לך.

מכלוף מיקי זוהר: הישיבה נעולה.